Rancangan Pembunuhan Maharaja Jiajing Oleh 16 Orang Gundik - Kisah Plot Tahun Renyin

Plot Renyin adalah percubaan membunuh Maharaja Jiajing yang terkenal kerana sifat ganas dan sadisnya. Maharaja Jiajing merupakan pemerintah daripada Dinasti Ming yang memerintah China pada abad ke-16. Para pembunuh upahan itu hampir berjaya dalam misi mereka tetapi maharaja itu telah diselamatkan pada saat-saat akhir.

Sepanjang sejarah China, pembunuhan dan percubaan membunuh maharaja bukanlah sesuatu yang asing. Namun, kejadian yang melibatkan Maharaja Jiajing mungkin merupakan salah satu percubaan bunuh paling luar biasa.

Pada tahun 1521, Zhu Houcong telah menggantikan sepupunya iaitu Maharaja Zhengde yang tidak mempunyai pewaris. Zhu Houcong sebagai Maharaja ke-11 Dinasti Ming.

Zhu Houcong yang berusia 14 tahun ketika itu kemudian menggunakan nama diraja "Jiajing" yang bermaksud 'ketenangan yang mengagumkan', tetapi sifatnya bertentangan dengan nama pilihannya itu.

Pada awal pemerintahannya, Maharaja Jiajing dilihat sebagai seorang pemerintah yang serius dan bercita-cita tinggi. Sebagai contoh, sifat ketegasannya dapat dilihat melalui konfliknya dengan pihak istana dalam usahanya memberikan gelaran imperial yang sesuai kepada orang tuanya (walaupun mereka tidak pernah berada dalam takhta China).

Walaupun perbuatan ini menunjukkan keinginan yang kuat serta ketegasan terhadap kebajikan keturunan keluarganya, ia juga mendedahkan sisi gelap maharaja itu. Pihak istana akhirnya bersetuju dan memberikan apa yang dituntut oleh maharaja itu pada tahun 1521.

Semasa pertelingkahan yang berlaku pada tahun berikutnya, pihak istana berjaya memaksa Maharaja Jiajing untuk menggantungkan gelaran dan status keluarganya. Namun, Maharaja Jiajing berjaya memulihkan semula status keluarganya pada tahun 1524.

Ratusan pegawai istana telah membantah keputusan maharaja itu. Maharaja Jiajing telah mengarahkan sebahagian daripada pembangkang itu dipenjara di mana kebanyakan daripada mereka mati dipukul dalam tahanan. Sebahagian yang lain pula telah dilucutkan jawatan mereka.

Walaupun perbuatan kejam yang dilakukan Maharaja Jiajing terhadap pegawai istana itu mungkin dianggap ringan berbanding perbuatan beberapa maharaja China yang lain, tetapi ia hanyalah permulaan kepada banyak lagi perkara kejam yang bakal dilakukannya.

Namun, Maharaja Jiajing juga dikenali sebagai seorang yang bijak dan cekap. Pernah sekali dia sedang mogok dan tidak mahu menghadiri mana-mana perjumpaan atau perbincangan negeri, dia tetap tidak mengabaikan kertas kerja dan perihal lain kerajaannya.

Maharaja Jiajing juga berminat dalam ajaran Taoisme, terutamanya berkaitan ilmu alkimia Taoisme yang boleh membuatkan seseorang itu hidup abadi. Sesetengah orang berpendapat bahawa kekejaman dan keinginannya untuk hidup abadi adalah punca yang mencetuskan Plot Renyin.

Plot Renyin yang berlaku pada tahun 1542 adalah rancangan yang melibatkan 16 gundik maharaja, di mana mereka cuba mengakhiri kehidupan Maharaja Jiajing. Nama plot ini diambil sempena Tahun Renyin yang merupakan tahun ke-39 dalam kitaran sexagenary yang digunakan di China dan Asia Timur.

Menurut beberapa sumber, pencarian maharaja untuk menjadikan hidupnya kekal abadi melibatkan pengumpulan darah haid anak dara. Ia digunakan untuk membuat bahan yang dinamakan "pucuk merah" untuk dimakannya.

Ramai gadis berusia antara 13 dan 14 tahun yang disimpan sebagai gundik oleh maharaja untuk penghasilan ramuan pelik itu. Untuk mengekalkan ketulenan ramuannya, para gadis itu hanya diberi daun mulberi dan air hujan sahaja sebagai makanan mereka.

Malah, para gadis itu sering diseksa dan dibiarkan berlapar. Jika mereka jatuh sakit, mereka akan dibuang dan dihalau. Para gundik ini juga sering dipukul dengan teruk sehinggalah mereka memenuhi segala keinginan seksual maharaja. Perasaan benci kepada maharaja ini telah menular di kalangan gundik-gundiknya itu.

16 orang gundik istana itu mula bertindak melakukan rancangan mereka pada malam di mana Maharaja Jiajing menghabiskan masanya di kamar Konsot Duan (juga dikenali sebagai Lady Cao) iaitu gunding kegemarannya.

Setelah memberikan layanannya, Lady Cao meninggalnya Maharaja Jiajing seorang diri. Ketika inilah gundik-gundil lain mengambil kesempatan untuk menyerangnya. Mereka masuk ke kamar itu kemudian menangkap dan memegang maharaja itu sementara salah seorang antara mereka cuba mencekiknya menggunakan pengikat rambut.

Apabila cubaan ini gagal, mereka menggunakan pula langsir sutera untuk melilit leher maharaja. Mungkin kerana ikatan yang salah, mereka gagal untuk membuatkan maharaja itu mati.

Salah seorang gundik (Ziang Jinlian) yang panik kemudian telah melaporkan percubaan bunuh yang mereka rancang kepada Maharani Fang. Ketika Maharaja Jiajing masih lagi tidak sedarkan diri, maharani telah mengambil keputusannya sendiri. Dia menjatuhkan hukuman terhadap gundik-gundik itu dengan mengarahkan mereka "dipotong perlahan-lahan".

Sejarah merekodkan setiap orang gundik-gundik yang terlibat dalam plot untuk membunuh Maharaja Jiajing. Berikut adalah mereka yang terlibat:

Malah, keluarga mereka juga dihukum mati. Lady Cao yang tidak terlibat dalam rancangan itu juga dihukum mati. Ramai yang berpendapat kerana pembunuhan itu berlaku di biliknya, Maharani Fang mengambil kesempatan ini untuk menghapuskan Lady Cao yang merupakan pesaing terdekatnya dalam menjadi perhatian maharaja.

Maharaja Jiajing tidak sedarkan diri sehinggalah keesokan harinya. Berikutan percubaan bunuh yang berlaku pada dirinya, maharaja telah berpindah ke bahagian barat Kota Terlarang dan hidup secara lebih privasi dan terasing.

Maharaja Jiajing terus hidup dan memerintah untuk satu waktu yang lama (46 tahun, kedua paling lama dalam Dinasti Ming). Walaupun pemerintahannya yang panjang itu memberikan kestabilan kepada dinastinya, namun keengganan Maharaja Jiajing terhadap tugasan rasminya telah mengakibatkan berlakunya penurunan teruk dalam Dinasti Ming pada akhir kurun ke-16.

Maharaja Jiajing telah meninggal dunia pada tahun 1567 ketika berusia 59 tahun. Banyak spekulasi yang mendakwa maharaja itu mati disebabkan pengambilan merkuri bertoksik sepanjang hidupnya.

Salah satu gempa bumi paling membinasakan sepanjang masa berlaku sama era pemerintahan Maharaja Jiajing. Gempa Bumi Shaanxi yang berlaku pada tahun 1556 itu telah membunuh lebih daripada 800,000 orang. Watak Maharaja Jiajing juga dimuatkan dalam satu siri permainan video terkenal iaitu Assasin's Creed.


Kisah Jutawan "Djarum" Yang Menjadi Atlet Indonesia Paling Tua di Sukan Asia

Pemain sukan bridge dari Indonesia iaitu Michael Bambang Hartono tewas dan gagal meraih ganjaran pingat emas Sukan Asia 2018 sebanyak 1.5 bilion rupiah (RM438,000). Bagi atlet biasa yang lain, kehilangan wang lumayan sebegitu mungkin sesuatu yang mengecewakan. Namun, bagi Bambang, beliau masih gembira dengan pingat gangsa yang dimenangi kerana beliau tidaklah begitu memerlukan wang tersebut.

Ini disebabkan menurut Forbes, beliau sendiri mempunyai harta dengan nilai bersih sekitar USD11.6 bilion (RM48 bilion).

Hartawan paling kaya di Indonesia yang berusia 78 tahun itu bergabung tenaga dengan rakan sepasukannya iaitu Bert Toar Polii, Frangky Karwur, Jemmy Bojoh, Conny Sumampauw dan Rury Andhani dalam permainan tersebut.

Dalam satu temu ramah dengan media tempatan, Bambang memberitahu yang sekiranya berjaya memenangi emas, wang tersebut akan dipulangkan kembali untuk disumbangkan kepada bayaran bonus kerajaan bagi program latihan atlet. Walau bagaimanapun, nasib tidak menyebelahi pasukan yang Bambang hanya berjaya mendapat tempat ketiga di belakang Singapura dan Hong Kong dalam acara berpasukan supermixed di Jakarta.

Kerajaan Indonesia bukan sahaja menyediakan ganjaran wang tunai bagi pemenang pingat emas semasa temasya sukan tersebut, malah atlet juga berpeluang untuk bekerja sebagai anggota kerajaan seperti pegawai polis dan tentera yang menawarkan pelbagai faedah istimewa seperti skim perumahan dan lain-lain lagi.

Kebanyakan atlet Indonesia yang mewakili negara itu datang daripada keluarga yang susah. Pada bulan Julai 2018, seorang atlet acara pecut 100 meter iaitu Muhammad Zohri telah memenangi Kejohanan Dunia Bawah 20 Tahun. Selepas kemenangannya, Presiden Jokowi telah mengeluarkan arahan agar rumah kediamannya yang diperbuat daripada buluh dinaik taraf dan diubah suai agar menjadi sebuah rumah moden.

Bagaimanapun, rumah Michael Bambang pula tidak memerlukan sebarang pengubahsuaian. Sebagai pemilik bersama syarikat pengeluar rokok paling besar di Indonesia, beliau merupakan hartawan paling kaya di negara tersebut merangkap ke-75 terkaya di dunia. Duit pendapatan yang diperolehi daripada jualan rokok jenama Djarum yang kini diusahakan bersama adiknya itu sudah membolehkan mereka memiliki mana-mana kediaman terbaik di seluruh dunia.

Syarikat Djarum yang mengeluarkan rokok kretek yang memberikan aroma unik itu diasaskan oleh bapa Hartono, Oei Wie Gwan. Bapanya telah membeli sebuah syarikat rokok tempatan yang telah muflis pada tahun 1950, memberi ia jenama baru dan terus berjaya mengembangkan sayap perniagaan ke seluruh Indonesia.

Selain itu, Michael Bambang juga memiliki pegangan saham melebihi 25% saham dalam Bank Central Asia yang mempunyai permodalan pasaran sehingga USD40.2 bilion bagi tahun kewangan berakhir Jun 2018.

Hartono menggambarkan permainan bridge sebagai sebuah sukan untuk minda. Beliau mula terjebak dengan bridge sejak berusia enam tahun lagi ketika melihat bapa saudaranya bermain. Ketika itu, beliau menjadi lebih tertarik dengan permainan tersebut kerana variasi kad yang tidak terhingga. Dari situlah beliau mula belajar bermain sehinggalah ke tahap berjaya meyakinkan penganjur Sukan Asia supaya menyenaraikan bridge sebagai salah satu sukan yang bertanding.

Michael Bambang telah menyertai terlalu banyak acara pertandingan tempatan dan antarabangsa. Pada tahun 2012 misalnya, beliau dan pasukannya telah memenangi pingat perak dalam kejohanan dunia dalam kategori senior. Di tanah air sendiri juga beliau tidak kurang hebatnya apabila memenangi gangsa dalam pertandingan domestik pada Minggu Sukan Kebangsaan.

Sepanjang tempoh penglibatannya dengan permainan bridge, Michael Bambang telah mengalami terlalu banyak kegagalan namun beliau sentiasa mengingati moto kehidupannya iaitu "jangan pernah berputus asa." Jadi, beliau tidak pernah mengalah dan tetap meneruskan minatnya bermain bridge.

Menurut beliau, permainan itu adalah sama seperti kehidupan dan juga sebuah perniagaan. Pada mulanya anda perlu mengumpulkan data dan maklumat. Kemudian data-data tersebut perlu dianalisis sebelum membuat sebarang keputusan. Begitu jugalah dengan membuat keputusan dalam kehidupan mahupun perniagaan.

Rahsia kejayaannya dalam kehidupan serta permainan bridge adalah sikap berdisiplin dan suka membaca. Bagi Michael Bambang, perkara paling utama dalam kehidupan adalah disiplin. Beliau akan meluangkan masa selama tiga jam sehari untuk membaca sekurang-kurangnya 200 muka surat bahan bacaan serta menghabiskan sebanyak lima buah buku setiap minggu.


Kenali Nyamuk Gajah (Toxorhynchites), Nyamuk Pembunuh Nyamuk Aedes Untuk Kawalan Penyakit Denggi

Demam denggi adalah sejenis penyakit yang merebak akibat daripada gigitan oleh nyamuk aedes. Terdapat beberapa simptom penyakit ini antaranya demam panas antara 4 hingga 7 hari, pada hari ke 3 hingga ke 14 selepas digigit nyamuk aedes.

Demam ini juga biasanya diikuti dengan beberapa simptom lain seperti sakit kepala, sakit otot dan sendi badan, ruam merah dan lain-lain. Disebabkan itulah sekiranya anda demam lebih daripada 3 hari, sebaiknya jumpa doktor kerana dikhuatiri mungkin disebabkan demam denggi.

Penyakit ini juga tidak boleh dipandang rendah. Sekiranya tidak dirawat, ianya boleh menyebabkan saluran darah pecah dan kematian. Paling membimbangkan, kes-kes demam denggi secara puratanya tidak menunjukkan penurunan setiap tahun malah disesetengah kawasan ianya semakin meningkat.

Menyedari akan perkara ini, pelbagai cara dan inisiatif yang dilakukan kerajaan melalui Kementerian Kesihatan Malaysia bagi membendung pembiakan nyamuk aedes. Selain aktiviti fogging secara berkala, kaedah biologi melalui pengenalan spesis nyamuk gajah turut dilakukan.

Antara langkah yang diambil oleh kerajaan adalah pengenalan spesis nyamuk Gajah sebagai langkah kawalan biologi bagi bagi membanteras nyamuk denggi. Nyamuk Gajah atau nama saintifiknya Toxorhynchites adalah antara spesis nyamuk terbesar.

Nyamuk ini mampu membesar sehingga mencapai 18mm panjang 24mm lebar. Menariknya, ia adalah salah satu nyamuk yang tidak memerlukan darah untuk meneruskan hidup, berbeza dengan nyamuk aedes dan kebanyakan nyamuk lain.

Nyamuk Gajah bergantung pada makanan tinggi karbohidrat seperti tembikai susu, manisan daripada tumbuh-tumbuhan, buah-buahan dan nektar. Keadaan ini menyebabkan nyamuk ini dianggap tidak merbahaya kepada manusia.

Secara semulajadinya, nyamuk ini biasanya didapati di kawasan hutan, kampung dan luar bandar. Nyamuk ini juga secara umumnya mudah dibezakan dengan spesis nyamuk lain berdasarkan bahagian depannya yang panjang seperti belalai gajah. Mungkin daripada situlah nyamuk ini mendapat namanya.

Sejak sekian lamanya, nyamuk gajah telah digunakan sebagai satu cara atau kaedah biologi bagi membunuh nyamuk aedes. Nyamuk ini dikatakan berkesan untuk tujuan ini memandangkan ianya juga bersifat kanibal, iaitu memakan nyamuk lain ketika dalam fasa jentik-jentik lagi.

Ketidakbergantungan nyamuk gajah kepada darah juga menjadikan nyamuk ini selamat dan tidak berisiko untuk menyebarkan sebarang penyakit kepada manusia. Sewaktu dalam fasa jentik-jentik, jentik-jentik spesis nyamuk gajah ini akan membunuh dan memakan jentik-jentik nyamuk daripada spesis lain.

Jentik-jentik ini bergantung kepada jentik-jentik lain untuk keperluan protein dan lemaknya. Dalam erti kata lain, jentik-jentik spesis nyamuk gajah akan membunuh jentik-jentik spesis nyamuk lain.

Hal ini berbeza sekali dengan jentik-jentik spesis nyamuk lain yang bergantung kepada mikroorganisma lain dalam air untuk terus hidup. Dengan membunuh jentik-jentik nyamuk aedes ini, sekaligus ianya akan dapat menghalang nyamuk aedes daripada membesar dan kemudiannya menyebarkan penyakit denggi.

Keberkesanan penggunaan nyamuk gajah dalam membendung nyamuk aedes dan penyebaran wabak denggi sudah lama menjadi perdebatan. Ada sesetengah pihak beranggapan ianya mungkin kurang sesuati memandangkan perbezaan habitat semulajadi nyamuk gajah ini.

Pendapat ini turut disokong oleh Pensyarah Kanan Universiti Malaysia Terengganu, Dr Nur Aida Hashim yang mengatakan bahawa kaedah penggunaan nyamuk gajah ini bukanlah kaedah yang terbaik menghalang pembiakan nyamuk aedes.

Menurut beliau lagi, sumber makanan utama nyamuk gajah ini adalah manisan daripada tumbuh-tumbuhan hutang yang pastinya sukar diperolehi sekiranya nyamuk ini dibiakkan di kawasan bandar. Kekurangan sumber makanan ini seterusnya akan merencatkan pembiakannya, seterusnya menjadi kurang efektif sebagai pemangsa bagi mengurangkan populasi nyamuk aedes.

Menurut beliau lagi, sebenarnya kaedah atau cara terbaik untuk menghalang pembiakan nyamuk aedes dan penularan demam denggi adalah sikap manusia itu sendiri. Setiap penduduk di kawasan perumahan seharusnya lebih peka dengan kawasan-kawasan yang berpotensi menjadi pusat pembiakan nyamuk.

Antaranya kawasan yang menjadi pilihan nyamuk aedes ini adalah kawasan takungan air seperti pasu bunga, timbunan sampah sarap, longkang yang tersumbat dan seumpamanya. Jadikanlah tabiat untuk meluangkan sedikit masa setiap hujung minggu untuk memeriksa persekitaran kawasan rumah bagi memastikan kawasan-kawasan yang menjadi tumpuan pembiakan nyamuk aedes ini dapat dibersihkan.


Perayaan Theyyam - Satu-satunya Waktu di Mana Kasta Tinggi Sujud di Kaki Kasta Paling Rendah

Mengikut kepercayaan Hindu, dewa-dewa Malabar (rantau yang merangkumi Kerala, barat daya India) akan keluar berkeliaran pada setiap bulan Disember. Mereka akan merayau dari kampung ke kampung sehinggalah bermulanya musim bunga.

Para penganut Hindu yang menyambut perayaan ini akan berhias, menari sepanjang hari dan mengutuk kesalahan-kesalahan yang dilakukan para pemerintah dan raja duniawi. Sambutan yang dinamakan sebagai Perayaan Theyyam (Teyyam, Theyam, Theyyattam) bermula seawal bulan Oktober dan berakhir selewat-lewatnya pada Mei. Kini, ia semakin dilupakan masyarakat.

Tradisi Theyyam ini telah diraikan berabad-abad lamanya. Walaupun ritual ini dilakukan di beberapa bahagian lain di India, namun Perayaan Theyyam ini merupakan perayaan tempatan bagi masyarakat di Malabar. Wilayah ini dipenuhi hutan dan kawasan lembab di negeri Kerala, India yang bertentangan dengan Lautan Hindi.

Dalam upacara tradisi ini, orang-orang alim dan penganut setia akan memakai kostum yang dipenuhi dengan warna jingga, merah dan emas. Kostum yang dipenuhi hiasan ini boleh mencapai berat sehingga 40 kg dan ketinggian sehingga 12 kaki apabila diletakkan pada bahu pemakainya.

Pada peringkat pertama yang dikenali sebagai Vellattam atau Thottam, para penari tidak memakai solekan dan hanya memakai sebahagian kecil sahaja perhiasan yang diletakkan di atas kepala atau bahu mereka.

Setelah doa dibacakan oleh sami-sami mereka dan beberapa ritual kecil, para pemakai kostum ini akan mengenakan solekan penuh mula berjalan di hadapan orang ramai.

Diiringi oleh bunyi pukulan gendang, mereka akan memulakan lagu suci dan tarian yang membolehkan para penari itu bersatu dengan kuasa mistik. Dianggarkan bahawa terdapat lebih daripada 400 perhiasan Theyyam yang berbeza.

Seorang ahli sejarah iaitu Willian Dalrymple menulis di dalam bukunya Nine Lives, dia pernah mengunjungi Malabar dan bertanya kepada seorang pemakai kostum tentang pengalamannya. Lelaki itu menjawab:

Kamu menjadi seperti dewa dan hilang seluruh perasaan takut. Suara kamu akan berubah apabila semangat dewa itu mengambil alih. Kita hanyalah kenderaan atau medium. Apabila bercakap atau bertingkah laku, ia adalah perbuatan daripada tuhan. Apabila perhiasan dan mekap dialihkan, barulah ia berakhir.

Para pemakai hiasan dewa-dewa ini biasanya akan melakukan tarian dan persembahan terbuka ini di hadapan kuil-kuil hindu di setiap kampung. Semangat yang meresap ke dalam tubuh mereka boleh kekal selama 12 hingga 24 jam mengikut tahap persembahan mereka.

Orang ramai datang dari seluruh India ke rantau ini untuk mendapat rahmat dan diberkati di kuil Hindu di sini. Penduduk setempat juga melakukan upacara turun-temurun yang digelar sebagai 'rombongan Theyyam'. Rombongan ini biasanya terdiri daripada keluarga yang telah menerima tradisi ini daripada ibu bapa dan nenek moyang mereka.

Mereka kemudian akan mewariskan tradisi ini kepada anak mereka yang berumur sekitar 10 atau 11 tahun. Rombongan ini akan pergi dari satu kampung ke kampung yang lain dengan membawa perhiasan dewa-dewa bersama mereka. Rombongan ini akan mengembara bermula dari bulan Disember dan berakhir pada bulan Februari atau Mac.

Antara perkara yang menarik mengenai tradisi Theyyam ini adalah bagaimana ia membalikkan hierarki sosial sistem kasta. Hanya mereka yang berkasta rendah seperti Dalit atau dikenali di India untouchables sahaja yang boleh menjadi pemakai hiasan dewa-dewa ini.

Kasta tertinggi di India iaitu Brahmin juga akan menghadiri perayaan Theyyam ini dan meminta nasihat serta ramalan daripada "dewa-dewa" yang terdiri daripada golongan kasta paling rendah ini. Bukan itu sahaja, golongan Brahmin juga akan sujud dan mencium kaki pemakai hiasan dewa-dewa ini hanya ketika perayaan Theyyam.

Pada masa yang sama, perayaan ini juga adalah peringatan kepada golongan elit untuk menggunakan kedudukan sosial mereka untuk menegakkan keadilan. Sebagai contoh, lagu Pottan Theyyam yang sering dinyanyikan oleh pemakai hiasan dewa-dewa ini menceritakan tentang Shiva (salah satu dewa utama agama Hindu) sendiri menjadi penipu untuk mengajar manusia.

Apabila seorang Brahmin itu tidak berpuas hati dan mula menyalahkan tuhan yang menyamar sebagai seorang hamba biasa itu, Shiva kemudian menunjukkan dirinya yang sebenar.

Shiva memberitahu lelaki Brahmin itu bahawa kesedaran itu hanya datang kepada mereka yang menghormati setiap lapisan manusia tanpa mengira kasta.

Dalam kemodenan yang melanda India, masa depan perayaan Theyyam ini diragui dapat bertahan untuk suatu masa yang lama. Para pelakon "dewa-dewa" ini mendapat bayaran yang sikit untuk persembahan mereka, sekitar RM 12 atau 13 sehari.

Bagi golongan muda di Malabar pula, mereka telah keluar mengembara ke bandar-bandar maju dan seluruh dunia untuk mencari rezeki di luar. Oleh itu, tradisi lama ini semakin dilupakan dan ketinggalan.

Dalam beberapa dekad yang akan datang, generasi baru mungkin tidak akan mengenali lagi perayaan dan sambutan Theyyam ini. Tarian dan nyanyian Theyyam juga menjadi terancam seperti kebanyakan tradisi lama yang lain di seluruh dunia.

Seorang seniman India iaitu Balan Nambiar telah memberitahu Times of India, jika langkah pemuliharaan yang serius tidak diambil untuk melindunginya, Theyyam dan seni rakyat Malabar ini akan pupus tidak lama lagi.

Selain itu, Nambiar juga telah menyeru agar UNESCO memberikan tradisi Theyyam ini status Warisan Dunia agar ia lebih terpelihara. Namun, setakat ini belum ada pengesahan semula daripada badan dunia itu.


5 Sejarah Gelap Coca-Cola Yang Anda Patut Tahu

Coca-Cola dicipta pada tahun 1886 oleh seorang ahli farmasi bernama Dr. John Stith Pemberton, yang juga seorang doktor haiwan dan penagih morfin.

Coke berdasarkan minuman yang kenali sebagai Vin Marine, yang dihasilkan oleh ahli kimia Paris, Angelo Mariani. Hari ini, Coca-Cola adalah minuman ringan yang paling popular di dunia.

Namun, terdapat beberapa rahsia gelap tentang Coca-Cola yang ramai tak tahu, dan iluminasi.com kongsikan 5 daripadanya dengan para pembaca.

Pada tahun 1990-an, banyak syarikat minuman ringan cuba menarik pengguna dalam pasaran yang sangat tepu.

Coca-Cola mempunyai rancangan untuk mensasarkan pelajar sekolah menengah dan mengharapkan agar mereka memilih jenama Coca-Cola seumur hidup.

Cara ini adalah sama dengan cara yang digunakan oleh syarikat-syarikat tembakau untuk menarik pelanggan. Pada pertengahan tahun 1990-an, Coca-Cola mula menandatangani banyak kontrak dengan sekolah-sekolah.

Sebagai pertukaran untuk premium yang dibayar kepada sekolah, Coca-Cola mahukan hak eksklusif untuk menjual produk mereka dalam mesin layan diri dan kafeteria.

Dan sekolah-sekolah ini yang mempunyai peruntukan belanjawan yang terhad, biasanya akan bersetuju untuk melakukannya.

Dalam beberapa kes, Coca-Cola memberikan kebanyakan sekolah sekitar RM120,000 sebagai bayaran muka dan kemudian komisen untuk hak eksklusif untuk menjual produk Coke di sekolah mereka selama 10 tahun.

Dalam satu kes, Coca-Cola memberikan RM370,000 kepada sekolah di Syracuse, New York, untuk membina sebuah stadium yang mempunyai tanda Coca-Cola besar di atasnya.

Walaupun ia tidak kelihatan jahat, namun sekolah-sekolah digalakkan untuk menjual Coke dan diberikan bonus jika mereka menjual lebih banyak produk.

Pihak sekolah juga diberitahu bahawa mereka akan menjana pendapatan yang lebih rendah jika mereka menjual pilihan minuman yang lebih sihat, seperti susu atau jus buah, bukannya minuman ringan.

Dalam beberapa kes, pilihan yang lebih sihat tidak boleh didapati kerana Coca-Cola tidak meluluskannya untuk dijual di sekolah.

Kini, 20 tahun kemudian, wabak obesiti di Amerika Syarikat sangat berleluasa. Sudah tentu, Coca-Cola telah menyumbang kepada masalah ini dan mereka juga mengakui ini dalam laporan mereka sendiri.

Selama 10 tahun yang lalu, ancaman terbesar terhadap keuntungan Coca's Cola adalah obesiti. (Sumber)

Walaupun resipi Coca-Cola adalah satu rahsia yang dijaga dengan ketat, namun satu ramuan utama yang mereka perlukan untuk menghasilkan minuman manis ini sudah tentunya air.

Sebanyak 2.68 liter air diperlukan untuk menghasilkan 0.98 liter Coca-Cola. Ini menjadi satu masalah besar apabila Coca-Cola memutuskan untuk mendirikan kilang pembotolan di tempat-tempat yang tidak mempunyai banyak sumber air.

Antara contoh situasi ini berlaku di beberapa negeri di India dan beberapa tempat di Amerika Latin.

Apa yang berlaku adalah bahawa Coca-Cola membina sebuah kilang pembotolan, mereka menggunakan terlalu banyak air bawah tanah.

Ini menyebabkan kekurangan air di kawasan itu, yang bermaksud tidak ada air yang cukup untuk diminum atau untuk mengairi tanaman, yang kemudiannya membawa kepada kekurangan makanan kepada penduduk tempatan.

Selepas sedekad demonstrasi dan protes, sebuah kilang di India ditutup pada tahun 2015, tetapi kilang-kilang Coca-Cola menggunakan terlalu banyak air tempatan masih menjadi masalah di India, Amerika Latin, dan di negara-negara membangun di seluruh dunia. (Sumber)

Salah satu khabar angin paling terkenal mengenai Coca-Cola  adalah resipi asalnya mengandungi kokain, dan ia bukan sekadar khabar angin tetapi benar.

Mereka menggunakan daun koka yang mengandungi koko alkaloid, yang digunakan untuk membuat serbuk kokain.

Agak sukar untuk mengatakan berapa banyak kokain yang terkandung dalam minuman asa, tetapi yang pasti ia terkandung di dalamnya.

Juga, Coca-Cola asal juga beralkohol. Walau bagaimanapun, pada tahun 1886, negeri Atlanta, di mana Coke dibotolkan, mengeluarkan larangan ke atasnya.

Oleh itu, alkohol tidak lagi digunakan dan lebih banyak gula ditambah, tetapi kokain kekal sebagai bahan dalam minuman untuk sedekad yang akan datang.

Pada tahun 1899, Coca-Cola mula menjual minuman mereka dalam botol. Botolnya terkenal di kalangan orang Afrika-Amerika kerana mereka tidak mempunyai akses kepada dispenser minuman disebabkan oleh kerana undang-undang pengasingan.

Walau bagaimanapun, perkara ini memulakan panik di kalangan orang putih kelas tengah dan atasan.

Sesetengah daripada mereka yang sangat lantang bersuara bimbang bahawa orang kulit hitam yang meminum minuman mengandungi kokain ini akan mula menyerang mereka dan mereka mungkin tak dapat menghentikan masalah ini.

Sebagai tindak balas kepada ketakutan ini, Coca-Cola mula mengharamkan kokain dari resipinya pada tahun 1903, dan menggantikannya dengan kafein dan lebih banyak gula. (Sumber)

Pada 5 Disember 1986, sebuah unit paramilitan sayap kanan muncul di sebuah kilang pembotolan Coca-Cola di Carepa, Colombia.

Salah seorang eksekutif kesatuan loji ini, Isidro Segundo Gil, pergi bertanya apa yang skuad tersebut mahukan. Namun, dia telah ditembak sehingga mati.

Pada malam hari yang sama, kumpulan paramilitan pergi ke ibu pejabat kesatuan, di mana peralatan dimusnahkan dan kemudian membakar tempat itu untuk memusnahkan semua rekod di dalamnya.

Keesokan harinya, anggota paramilitan pergi ke loji pembotolan dan memberi para pekerja kesatuan satu pilihan: berhenti, atau mati seperti Gil.

Jelas sekali, ramai pekerja, yang memperoleh RM1,500 hingga RM1,650 sebulan, memilih untuk berhenti kerja.

Selepas mereka berhenti, pihak paramilitan tinggal di dalam kilang pembotolan selama 2 bulan. Apabila kilang dibuka semula, pekerja kesatuan digantikan dengan pekerja yang dibayar RM530 sebulan.

Walaupun tidak ada bukti konklusif bahawa arahan pembunuhan tersebut dikeluarkan dari pejabat utama Coca-Cola, namun para pengkritik menyatakan bahawa Coca-Cola tidak begitu menyiasat pembunuhan tersebut.

Malah, mereka tidak mengadu kepada pemerintah Colombia bahawa anggota paramilitan membunuh pekerja mereka atau skuad itu tinggal di dalam kilang mereka selama 2 bulan.

Selain itu, ketika pembunuhan berlaku, pekerja kesatuan sedang berusaha untuk merundingkan tentang keadaan kerja yang lebih baik dengan syarikat pembotolan, Bebidas y Alimentos, yang mendapat kontrak daripada Coca-Cola untuk membotolkan produk mereka di Amerika Selatan.

Dalam beberapa tahun selepas pembunuhan tersebut, Bebidas enggan berunding mengenai apa pun dengan pekerja mereka.

Akhirnya, ini bukan satu-satunya kesatuan Coca-Cola yang disasarkan. Sekurang-kurangnya lima anggota lain kesatuan ini yang bekerja dengan Coca-Cola telah terbunuh di Colombia dan ahli-ahli kesatuan diberitahu untuk berhenti atau mati.

Pada tahun 2001, kesatuan Sinaltrainal membuat tuntutan mahkamah terhadap Bebidas dan Coca-Cola, tetapi tuntutan terhadap Coca-Cola telah ditolak pada tahun 2003. (Sumber)

Seperti yang telah disebutkan, formula Coca-Cola asal mengandungi sejumlah kokain.

Ketika mereka mengubah formula ini, mereka mempunyai sebuah syarikat bernama Maywood Chemical Works, yang kini merupakan Syarikat Stepan, pengimport daun coca ke Amerika Syarikat dari Peru.

Sebaik sahaja di Amerika Syarikat, Stepan, yang masih mengimport coca daun untuk Coca-Cola, mengeluarkan alkaloid yang merupakan komponen utama dalam serbuk kokain dan kemudian menghantar daun koka yang tidak mengandungi kokain ini kepada Coca-Col.

Apa yang dilakukan oleh Stepan dengan alkaloid kokain? Mereka menjualnya di bawah pengawasan kerajaan untuk kegunaan perubatan.

Selama lebih dari seabad, apabila undang-undang dadah digubal seperti Akta Narkotik Harrison 1914 dan Akta Jones-Miller 1922, mereka membuat pengecualian khas untuk membolehkan Coca-Cola terus mengimport tanaman koka.

Ini menjadikan mereka salah satu daripada beberapa syarikat Amerika yang dibenarkan untuk mengimport tumbuhan koka.

Kemudian, populariti Coca-Cola meningkat dan Stepan tidak dapat menjual semua alkaloid kokain yang diekstrak.

Ini membawa kepada undang-undang khas yang diluluskan supaya Stepan dapat memusnahkan alkaloid kokain yang berlebihan di bawah penyeliaan kerajaan.

Masalahnya adalah daun koka sebenarnya boleh digunakan untuk membuat banyak produk lain selain Coca-Cola dan kokain seperti teh, gula-gula dan tepung

Akan tetapi, petani koka di Peru, yang dikenali sebagai cocaleros, hanya dapat mengakses pasaran Amerika melalui Coca-Cola sahaja kerana undang-undang dadah yang digubal untuk menghentikan kokain dari masuk ke Amerika.

Dengan hanya satu pembeli produk mereka, iaitu Stepan, cocaleros terpaksa menerima terma Coca-Cola. Akibatnya, petani kekal miskin, manakala Coca-Cola menghasilkan RM169  bilion pada 2016. (Sumber)


8 Penjara Rahsia Paling Menakutkan Di Seluruh Dunia

Adalah agak aneh untuk memikirkan bahawa terdapat penjara rahsia dalam dunia moden yang kita hidup ketika ini. Lagipun, dengan wujudnya media sosial dan telefon pintar, tentunya tiada apa yang boleh dirahsiakan lagi kan?

Walaubagaimanapun, ini tidak benar. Sebenarnya, terdapat banyak penjara rahsia di seluruh dunia yang ditubuhkan oleh pelbagai kerajaan dan agensi perisikan untuk menahan orang ramai.

Kebanyakannya digunakan sebagai tempat seksaan bagi mendapatkan maklumat yang diperlukan. iluminasi.com kongsikan 8 penjara rahsia paling menakutkan di seluruh dunia.

Ini adalah tapak rahsia CIA di Afghanistan yang ditubuhkan oleh agensi ini selepas serangan 9/11.

Seperti semua penjara dalam senarai ini, ia tidak wujud secara rasmi dan disebabkan itu tidak ada pihak yang bertanggungjawab terhadap kewujudannya.

Penjara rahsia ini digunakan oleh CIA untuk menahan mereka yang disyaki terlibat dengan keganasan untuk disoalsiasat.

Keadaan di sini adalah tersangat kejam dengan sel-sel penjara yang sangat sempit yang tidak mempunyai tingkap atau kemudahan asas.

Banduan yang ditahan di siini biasanya akan dipukul dengan kerap dan diseksa dengan cara kejam seperti seksaan menggunakan air.

Walaupun kewujudannya secara rasmi ditolak oleh CIA dan kerajaan Thailand, namun ramai yang beranggapan bahawa lokasinya terletak berhampiran dengan Bangkok dan masih beroperasi sehingga kini.

Ia mula ditubuhkan pada tahun 2002 untuk menempatkan hanya seorang tahanan, iaitu Abu Zubaydah.

Abu Zubaydah kemudiannya disertai oleh beberapa orang lagi dan semuanya telah digunakan untuk membangunkan beberapa taktik soal siasat CIA yang lebih terkenal seperti penyeksaan "waterboarding".

"Wailing" adalah satu lagi teknik kegemaran yang digunakan di sini yang dialkukan dengan tahanan dihempaskan ke dinding. membabitkan tahanan yang membanting ke dinding.

Djibouti adalah sebuah negara kecil tetapi mempunyai kepentingan strategik utama.

Ia berdekatan dengan kedua-dua Somalia (yang merupakan syurga bagi lanun dan pengganas) dan Yaman yang mengalami banyak kekacauan awam sejak kebelakangan ini.

Ini membuatkan Kerajaan Amerika Syarikat menubuhkan kem rahsia ini, dengan itu mereka boleh melancarkan serangan terhadap sasaran di bahagian dunia ini dengan selamat.

Ramai juga percaya bahawa penjara rahsia ini berada di tempat yang sama di mana suspek dari negara jiran ditahan selepas diculik.

Apabila tiba di sini, tahanan akan dibelasah, tidak diberikan tidur dan pelbagai penyeksaan psikologi atau fizikal yang lain.

Pada satu ketika, negara yang keras ini adalah sebahagian daripada kerajaan Soviet. Dan walaupun selepas kejatuhan Kesatuan Soviet, ia melancarkan perang panjang untuk menjadi negara bebas terhadap Rusia.

Untuk mengakhiri konflik panjang ini, Rusia membenarkannya untuk bebas dan juga bersetuju untuk membiarkan Chechnya memerintah sendiri tanpa sebarang gangguan.

Ini telah melihatkan penjara rahsia untuk golongan homoseksual yang ditubuhkan walaupun ianya secara rasmi tidak wujud.

Chechnya tidak mesra terhadap golongan homoseksual sama sekali dan dilaporkan bahawa ramai homoseksual telah diseksa hingga mati di penjara ini.

Malah, wartawan Chechnya yang telah melaporkan kewujudan penjara-penjara ini juga telah dibunuh.

Penjara rahsia ini terletak berhampiran dengan Rabat di Maghribi dan dikendalikan bersama-sama oleh CIA dan Maghribi. Ditubuhkan selepas serangan pengganas 9/11, ia pada mulanya hanya sebuah bilik soal siasat, namun tak lama kemudian ia dibangunkan sepenuhnya sebagai sebuah penjara rahsia.

Kerajaan Maghribi lebih menggunakan penjara ini untuk tahanan politik dan bukannya pengganas.

Tempat ini dikenali sebagai suatu tempat yang anda tidak akan dapat kembali jika ditahan, dan biasanya tubuh badan tahanan akan berakhir dengan beberapa keratan selepas diseksa dengan teruk selama beberapa hari.

Hampir semua orang tahu tentang penjara utama di Guantanamo Bay di mana Kerajaan Amerika Syarikat menghantar orang yang disyaki melakukan jenayah keganasan untuk dipersoalkan.

Namun, Kem 7 merupakan kem rahsia tersembunyi di dalam Guantanamo Bay yang tidak diketahui orang ramai dan hanya diketahui selepas 2 tahun ia dibina.

Ia digunakan untuk menempatkan tahanan tertentu yang dianggap bernilai tinggi oleh CIA untuk perhatian khusus. Walaupun tiada siapa yang akan bercakap tentang apa yang berlaku di dalam Kem 7 ini, namun anda boleh bayangkan sendiri betapa dahsyatnya keadaan di sini.

Walaupun tidak wujud secara rasmi, namun China mempunyai banyak penjara haram di seluruh wilayahnya. Struktur kerajaan di China adalah masalah utama di sini.

Majlis-majlis mesyuarat tempatan adalah tempat pertama bagi mana-mana orang awam yang tidak berpuas hati dengan apa yang berlaku di bandar atau kampung mereka.

Ini bermakna orang ramai mesti melaporkan masalah itu kepada mereka terlebih dahulu dan kemudian baru melaporkan kepada kerajaan pusat selepas mereka tidak berpuas hati.

Untuk menjaga nama baik kerajaan pusat, banyak penjara haram ditubuhkan di wilayah tempatan oleh ahli majlis mesyuarat untuk menahan orang awam yang mengeluh terhadap masalah mereka.

Semasa konflik baru-baru ini antara Rusia dan Ukraine, didapati polis rahsia Ukraine (SBU) telah mendirikan penjara rahsia di lokasi seperti Kharkiv dan Mariupol.

Ia digunakan untuk menahan dan mempersoalkan siapa yang dirasakan telah membantu Rusia semasa konflik tersebut.

Salah seorang daripada mereka ditahan di sini selama lebih dari 500 hari dan dilayan dengan begitu teruk sehingga kehilangan buah pinggang.

Bentuk penyeksaan biasa di sini adalah membelasah, mengasingkan dan membekukan tahanan.


Kisah Penganut Setia Kristian yang Hidup di Atas Tiang Selama 37 Tahun

Ramai orang mungkin biasa mendengar kisah pengamal Yoga India yang boleh kekal dalam satu kedudukan selama beberapa hari atau minggu. Sesetengah daripada pengamal Yoga atau sami-sami Buddha mampu memperlahankan dengupan jantung mereka sehingga pada tahap tidak dapat dikesan.

Kebanyakan cerita sebegini membabitkan meditasi, disiplin diri dan doa dalam agama-agama di Timur seperti agama Hindu dan pelbagai cabang agama Buddha. Tahukah anda bahawa 1,700 tahun yang lalu, penganut-penganut agama Kristian juga mempunyai amalan disiplin yang lebih ekstrem berbanding pengamal Yoga dan sami-sami Buddha ini?

Apa yang mereka lakukan ialah duduk di atas tiang. Ada yang melakukan amalan displin duduk di atas tiang ini selama beberapa tahun malah ada yang melakukannya selama beberapa dekad. Penganut setia Kristian yang paling popular duduk di atas tiang ini telah melakukannya selama 37 tahun!

Mereka ini dikenali dalam sejarah sebagai "Stylites" yang berasal dari perkataan Yunani purba "stylos". Stylos bermaksud 'tiang' manakala Stylites pula bermaksud 'penghuni tiang'.

Pada abad ke-4 Masihi, agama Kristian adalah agama yang baru sahaja diterima oleh Empayar Rom selama satu kurun sebelumnya. Di Timur pula, pertikaian yang melampau telah berlaku di kalangan beberapa ahli agama.

Ini kerana, penduduk di Timur Tengah percaya bahawa sesuatu agama dan kepercayaan itu mestilah mempunyai unsur disiplin diri yang tinggi bagi mengelakkan semua bentuk godaan terutamanya duniawi.

Unsur-unsur disiplin diri ini terdapat dalam banyak cara. Ada antara disiplin diri ini melibatkan puasa, pertapaan dan juga memukul diri sendiri sehingga berdarah. Beberapa mubaligh dari Empayar Rom Timur telah pergi ke Eropah Barat untuk memperkenalkan disiplin diri ini tetapi tidak diterima.

Oleh sebab itu, para Stylites telah melakukan sesuatu yang baharu. Stylites yang pertama dan paling terkenal ialah Simeon Stylites. Dia adalah seorang lelaki Syria yang tinggal berhampiran bandar Aleppo. Simeon dipercayai dilahirkan sekitar tahun 390 Masihi dan meninggal dunia pada 2 September 459 Masihi.

Pada waktu itu, agama Kristian baru sahaja diterima di Empayar Rom Timur jadi semangat untuk agama baharu dan amalannya begitu tinggi di kalangan penduduk.

Simeon antara salah seorang yang terkesan dengan ajaran agama Kristian ini. Ketika dia berusia 13 tahun, dia sudah menjadi seorang penganut agama Kristian yang kuat dan setia.

Ketika berumur 16 tahun, Simeon telah memasuki sebuah biara di mana pengorbanan dan kesusahan adalah sebahagian daripada amalan harian. Dalam semua pendeta yang berada di situ, Simeon adalah yang paling ekstrem sehingga pendeta-pendeta lain memintanya untuk meninggalkan biara itu.

Setelah itu Simeon mendirikan sebuah pondok kecil di mana dia tinggal lebih daripada setahun setengah. Kononnya dia telah menghabiskan masa di situ tanpa makan dan minum. Apabila dia keluar dari pertapaannya itu, orang ramai mendakwa suatu keajaiban telah berlaku terhadap Simeon dan dia dilihat sebagai seorang yang dihormati.

Simeon kemudian melakukan satu jenis disiplin diri yang baru iaitu berdiri tegak sehingga dia tidak mampu bertahan lagi. Tidak lama selepas itu, dia memutuskan pula untuk tinggal di kawasan sempit dan tidak akan meninggalkannya lagi.

Dia memilih ruang seluas 20 meter persegi di lereng gunung berdekatan (kini dikenali sebagai Gunung Simeon). Malangnya bagi Simeon, ramai penziarah dan mereka yang mencari kerohanian Kristian sering melawatnya. Ini mengganggu disiplin diri pertapaannya.

Apa yang dilakukan oleh Simeon ini dianggap agak mementingkan diri oleh sesetengah orang. Dia memang sedang mencari tuhan bagi menghapuskan hawa nafsu dan pemikiran duniawinya tetapi tidak perkara yang dilakukannya itu tidak mempunyai mesej untuk orang lain. Dia juga tidak mengharapkan orang lain melakukan perkara yang dilakukannya.

Simeon percaya bahawa dia sedang mendapatkan tempat di Syurga. Masa hidupnya di dunia adalah sementara manakala di Syurga tidak terbatas. Apa yang orang lain lakukan tidak penting bagi Simeon.

Untuk mengelak daripada sering ditanyakan soalan oleh orang ramai yang inginkan nasihatnya, Simeon mendapat satu idea. Dia bercadang untuk duduk bertapa di atas tiang. Tiang pertama Simeon adalah sembilan kaki tinggi dan mempunyai platform kecil dengan ukuran satu meter persegi.

Di sekeliling platformnya pula terdapat tiang-tiang kecil atau "balusters", berfungsi sebagai penghadang bagi menghalangnya jatuh secara tidak sengaja. Simeon bertekad untuk menghabiskan sisa hidupnya di atas tiang itu. Kanak-kanak dari biara tempatan akan menghantar susu dan roti kepadanya dari masa ke semasa.

Selepas beberapa waktu, para pendeta lain menjadi bimbang jika perilaku Simeon ini menjadi sesuatu yang dibanggakan bukannya sesuatu kerendahan diri. Mereka ingin menguji sejauh mana keikhlasan Simeon.

Para pendeta percaya sekiranya mereka mengarahkannya untuk turun dan dia patuh, maka itu tandanya dia merendah hati. Sekiranya dia enggan, itu bermakna dia lebih bangga dengan rekod dan kealiman yang ditunjukkannya.

Ketika mereka memanggilnya turun, Simeon patuh dan mengikuti arahan itu. Para pendeta berpuas hati dan menyuruhnya memanjat semula dan membiarkan Simeon tinggal di atas tiangnya itu.

Sembilan kaki tidaklah cukup tinggi untuk Simeon mengelak daripada diganggu orang ramai. Dari masa ke semasa, Simeon akan berubah kedudukan kepada tiang yang lebih tinggi. DIa melakukan perkara ini pada tujuh tahun pertama pertapaannya di atas tiang.

Akan tetapi, terlalu ramai orang yang ingin meminta pandangan dan bercakap dengannya. Akhirnya, Simeon menukar kepada tiang setinggi 50 kaki dari tanah. Dia tidur di atas tiangnya, makan dan minum secara sederhana. Dia bergantung kepada ihsan orang ramai dan biara tempatan untuk bekalan makanan.

Dia juga diberikan pakaian oleh orang ramai. Menurut sesetengah dakwaan lagi, kawasan sekeliling tiangnya dipenuhi najis. Apa yang dicatatkan dalam rekod ialah, Simeon kekal berada pada tiangnya selama 37 tahun.

Ketika dia meninggal dunia, tubuhnya terlalu kurus dan ringan kerana dijangkiti penyakit dan parasit. Dia mungkin telah mengalami masalah kesihatan ini buat seketika waktu sebelum meninggal dunia. Dia menanggung semua penderitaan ini kerana dia percaya ia akan membantunya untuk ke Syurga.

Simeon Stylites atau Simeon the Elder bukanlah satu-satunya Stylite yang ada. Ramai juga yang telah mengikuti jejak langkah Simeon dan ada yang menggunakan namanya. Salah seorang lagi Stylites yang terkenal ialah Simeon the Younger yang berasal dari Turki kuno.

Seorang lagi ialah seorang sami bernama Maxime Qavtaradze dari Georgia. Dia tidaklah hidup di atas tiang seperti Stylites yang lain tetapi memilih penempatan kecil di puncak pergunungan selama 20 tahun. Qavtaradze akan turun dari tempatnya seminggu sekali atau dua untuk memberi nasihat kepada pengunjung yang hadir. Satu filem bertajuk "The Stylite" dibuat mengenainya.


10 Kanak-kanak dan Remaja Paling Kaya Edisi 2019

Semua orang ingin menjadi kaya sejak dari kecil. Memang benar bahawa wang ringgit tidak boleh membeli kebahagian tetapi ia pasti dapat menjadikan hidup anda lebih mudah dan seronok. Namun, adakah semua kanak-kanak atau remaja yang memiliki kemewahan sejak kecil ini bahagia?

Berikut adalah senarai beberapa orang kanak-kanak dan remaja paling kaya di bawah usia 20 tahun mengikut penilaian pada tahun 2019. Sebahagian daripada mereka memiliki kekayaan dengan usaha sendiri, walaupun dengan bantuan ibu bapa. Sebahagian lagi bakal mewarisi kekayaan keluarga mereka yang besar.

Jackie Evancho memulakan kerjaya sebagai penyanyi sejak berusia 8 tahun melalui pertunjukan bakat tempatan di New Jersey. Selepas beberapa percubaan yang gagal, dia akhirnya diterima menjadi finalis America's Got Talent musim kelima.

Jackie menjadi semakin terkenal apabila dia berjaya masuk ke pusingan akhir pertandingan itu. Jackie kemudian menghasilkan album pertamanya pada tahun 2010 berjudul O Holy Night dan berjaya mendapat tempat kedua dalam Billboards 200.

Sejak itu, Jackie telah terlibat dalam banyak pembikinan album termasuk dipanggil berduet. Dia juga dikenali kerana sering melakukan kerja-kerja kebajikan. Pada tahun 2017, dia telah disenaraikan dalam Majalah Forbes sebagai "30 pemuzik hebat di bawah 30 tahun".

Syed Sumail Hassan yang lebih dikenali sebagai "SumaiL" adalah pemain profesional Dota 2 dan salah seorang ahli pasukan "Evil Geniuses". Sumail telah memenangi beberapa kejohanan Dota 2 yang berprestij termasuk pertandingan The International 2015.

Pada kejohanan itu, Pasukan Evil Geniuses mendakwa telah memenangi hadiang wang tunai lebih daripada RM 26.9 juta. Ini menjadikan Sumail sebagai individu termuda yang pernah memenangi hadiah lebih daripada USD 1 juta (RM 4.15 juta) dalam satu kejohanan eSport.

Sumail dilahirkan di Karachi, Pakistan dan mula bermain Dota 2 seawal usia tujuh tahun lagi. Dia dinamakan sebagai '30 Remaja Paling Berpengaruh' oleh Majalah Time pada tahun 2016. Pasukan Evil Genuises berada di tempat ketiga dalam The International tahun lalu dan memenangi wang tunai kira-kira RM 10.34 juta.

Dannielynn Birkhead adalah anak perempuan kepada mendiang pelakon, model dan personaliti televisyen Anna Nicole Smith. Seperti mendiang ibunya, Dannielynn juga sedang melalui perjalanan untuk menjadi model yang berjaya.

Salah satu kempen peragawati yang menaikkan namanya ialah pada tahun 2013 apabila dia menjadi Gadis Guess Edisi Musim Bunga. Ia adalah acara istimewa bagi Dannielynn kerana ibunya juga pernah menjadi model untuk syarikat yang sama.

Semasa kelahirannya, tuntuan siapakah bapa kepada Dannielynn telah menarik perhatian media. Beberapa personaliti berprofil tinggi seperti Howard K. Stern, Frederic von Anhalt dan Larry Birkhead mengaku sebagai bapanya termasuklah bekas pengawal peribadi mendiang ibunya Alexander Denk. Ujian DNA secara rasmi telah membuktikan Larry Birkhead sebagai bapa kandungnya.

Pada tahun 2008, Dannielynn telah dinamakan sebagai pewaris tunggal kepada peninggalan mendiang ibunya yang bernilai kira-kira RM 2.9 juta.

Rory John Gates dan Phoebe Adele Gatas adalah anak kepada pasangan billionaire Bill Gates dan Melinda Gates. Bill Gates terkenal dengan matlamat demawannya yang besar dan sumbangan amal yang dilakukan selama bertahun-tahun.

Bill Gates juga mahukan anak-anaknya menjadi sebahagian daripada matlamat ini. Bill dan Melinda telah mengumumkan bahawa ketiga-tiga orang anak mereka hanya akan mendapat sebahagian kecil sahaja daripada jumlah kekayaan mereka.

Apa yang Bill dan isterinya lakukan ini adalah sebagai dorongan untuk menggalakkan anak-anak mereka mencapai sesuatu dengan usaha sendiri. Anak sulung Bill iaitu Jennifer tidak termasuk dalam senarai ini kerana telah berusia 22 tahun.

YouTube adalah suatu fenomena yang besar dan telah terbukti menjadi platforrm untuk selebriti dalam talian bagi generasi masa kini. Ramai bintang YouTube kini yang mempunyai peminat yang lebih ramai daripada pelakon televisyen.

Antara yang paling muda di kalangan mereka ialah Ryan yang berusia 8 tahun. Dia telah membuat banyak keuntungan hanya dengan memberi review permainan baru dan bermain dengannya dalam saluran Ryan ToysReview.

Bagi berjuta-juta pengikutnya, Ryan bukan sahaja dilihat sebagai seorang selebriti internet tetapi sebagai seorang sahabat sejati. Sejak berusia tiga tahun lagi, ibu bapa Ryan telah menumpukan sebahagian besar masa mereka untuk Ryan dan membuat video.

Kini, saluran Ryan ToysReview di YouTube telah mempunyai sebanyak lebih daripada 17 juta pengikut.

Valentina Paloma merupakan anak kepada pelakon wanita Salma Hayek dan Francois-Henri Pinault. Bapanya merupakan Ketua Pegawai Eksekutif syarikat fesyen, Kering.

Kanak-kanak perempuan berusia 11 tahun itu dijangka akan mewarisi kekayaan sebanyak RM 49.64 juta daripada ibu bapanya. Namun, ramai yang berpendapat bahawa Valentina Paloma mungkin akan mewarisi lebih daripada jumlah yang dijangkakan itu.

Akshay Ruparelia adalah seorang usahawan British yang menjadikan idea ringkasnya kepada perniagaan bernilai jutaan pound pada usia belasan tahun. Pada Disember 2016, dia telah menubuhkan Doorsteps.co.uk.

Laman web itu merupakan sebuah agensi hartanah dalam talian yang membolehkan pelanggannya membeli rumah untuk komisyen paling rendah. Akshay telah menjual rumah pertamanya ketika sediang bersiap-sedia untuk menghadapi peperiksaan sekolahnya.

Agensi itu mengupah perunding hartanah bebas secara kontrak berdasarkan jumlah hartanah yang mereka miliki. Dengan cara ini, dia telah menghapuskan keperluan penggunaan ejen tradisional dan dapat mengurangkan kos operasi yang ketara.

Laman web Doorsteps.co.uk pada masa ini bernilai lebih kurang RM 62 juta dan merupakan agensi hartanah ke-14 yang terbesar di United Kingdom.

Seorang billionaire yang berusia 7 tahun? Perkara ini tidaklah begitu mengejutkan sekiranya ibu dan bapa kanak-kanak ini adalah dua kuasa besar dalam industri muzik iaitu Jay Z dan Beyoncé.

Dengan nilai bersih gabungan dua artis ini mencecah nilai lebih daripada RM 4 billion, anak perempuan mereka iaitu Blue Ivy Carter sememangnya menikmati kehidupan yang hanya kebanyakan daripada kita hanya mimpikan.

Daripada pesta ulang tahun yang mewah dan hadiah-hadiah mahal, ia menunjukkan bahawa kedua-dua artis ini sememangnya menyediakan harta yang banyak untuk anak sulung mereka ini. Nilai bersih Blue Ivy juga didorang olehnilai jenamanya yang semakin meningkat.

Putera George of Cambridge atau nama penuhnya George Alexander Louis adalah anak sulung kepada Duke dan Duchess of Cambridge iaitu Prince William dan Kate Middleton.

Putera George merupakan Putera Mahkota British yang ketiga dalam turutan menaiki takhta selepas datuknya Putera Charles dan bapanya Putera William

Putera George dijangka mempunyai kesan yang besar terhadap ekonomi British, sama seperti keluarga diraja yang lain. Nilai bersih semasanya yang tinggi diperolehi daripada impak itu. Putera George juga dijangka akan mewarisi kekayaan daripada bapanya bernilai RM 165.5 juta.

Putera George bernilai kira-kira RM 12.4 billion dan mungkin suatu hari nanti akan menaiki takhta. Akan tetapi, gelaran kanak-kanak terkaya dunia kini jatuh kepada adik perempuannya iaitu Puteri Charlotte dengan anggaran nilai bersih sebanyak RM 20.7 billion.

Anda mungkin tertanya-tanya bagaimana seorang gadis berusia tiga tahun boleh bernilai begitu besar? Ini memandangkan dia dilahirkan dalah salah satu keluarga paling berkuasa di dunia.

Penilaian yang sangat tinggi terhadap kekayaan Puteri Charlotte kebanyakannya disebabkan oleh pengaruhnya dalam industri fesyen. Kini kita ketahuinya sebagai "Charlotte effect", hampir sama dengan "Kate effect" yang dicetuskan oleh ibunya Kate Middleton tidak lama dahulu. "Charlotte effect" kini sudahpun melanda dan memberi kesan terhadap pasaran runcit British.

Anggaran nilai bersih kanak-kanak Diraja ini adalah berdasarkan nilai mereka kepada ekonomi British. Oleh kerana belum lagi diwarisi kekayaan keluarga mereka secara sah, satu-satunya cara untuk mengira nilai bersih mereka adalai dengan menilai potensi mereka untuk menarik berbilion-billion ringgit dalam bentuk jualan.


5 Teknik Memburu Tradisional Yang Rare dan Masih Diamalkan

Sejak ratusan tahun lamanya, manusia telah menggunakan pelbagai teknik memburu untuk memburu haiwan. Selain menggunakan senjata, memburu haiwan juga boleh dilakukan dengan memasang perangkap.

Satu ketika dahulu kami pernah menulis mengenai Ukai, iaitu teknik memancing tradisional di Jepun dan China yang menggunakan burung Cormont. Menariknya, walaupun sudah jarang dilihat, masih terdapat lagi segelintir nelayan di Jepun dan China yang masih menggunakan teknik memancing tradisional ini.

Kali ini, pihak Iluminasi ingin berkongsi pula 5 lagi teknik memburu tradisional yang terdapat di seluruh dunia.

Bagi kebanyakan manusia, singa adalah satu haiwan yang sangat ditakuti. Namun, percayakah anda bahawa etnik Mbororo di Camerooon mempunyai kepakaran untuk mencuri daging daripada haiwan pemangsa yang ganas ini? Teknik ini dikenali sebagai kleptoparisitism.

Sebaik sahaja singa tersebut berjaya membunuh mangsanya, pemburu-pemburu dari kaum Mbororo ini akan menakut-nakutkan dan menghalau singa ini. Sebaik sahaja singa ini melepaskan hasil buruannya, mereka ini kemudiannya akan mengambil pula daging tersebut daripada singa itu.

Selain Cameroon, teknik ini juga digunakan di Uganda dan Tazania. Walau bagaimanapun, segelintir pihak ternyata tidak menggemari teknik ini kerana dikhuatiri akan menjejaskan kitaran makanan singa, seterusnya memberi kesan kepada jumlah populasi mereka.

Kaum Martu yang tinggal di kawasan pantai Barat Australia sememangnya terkenal dengan teknik memburu biawak Goanna. Teknik ini dikatakan telah digunakan sejak ratusan tahun lamanya.

Ketika musim sejuk, biawak ini biasanya akan berhibernasi dan membina sarang di bawah tanah. Setelah mengenalpasti lubang masuk ke sarang haiwan ini, mereka akan menutupnya dengan timbunan ranting dan daun kering.

Kemudian, mereka akan membakar ranting dan daun-daun kering ini. Asap yang terhasil daripada pembakaran ini akan memaksa haiwan ini untuk keluar daripada sarangnya dan memudahkan mereka menagkap haiwan-haiwa ini.

Burkitshi adalah pemburu haiwan dari kaum minoriti Khazakh yang tinggal di Mongolia. Sambil menunggang kuda, mereka akan memburu haiwan menggunakan helang.

Helang-helang yang digunakan juga bukanlah helang yang dibela sejak daripada kecil. Sebaliknya, mereka akan menangkap helang liar yang sudah berumur 4 tahun ke atas. Pada umur ini, burung helang sudah mempunyai kecekapan untuk memburu.

Helang betina biasanya menjadi pilihan kerana sifat agresifnya. Helang yang ditangkap akan dijinakkan terlebih dahulu. Teknik ini berkemungkinan besar akan pupus tidak lama lagi memandangkan golongan Bukitshi ini semakin berkurangan. Dianggarkan terdapat sekitar 50 hingga 60 orang sahaja yang masih mengamalkan teknik memburu tradisional ini.

Untuk menangkap ikan, terdapat beberapa teknik yang biasanya digunakan seperti memancing, menjala dan memasang bubu. Namun, lain pula bagi penduduk di bandar kecil Palnackie, Scotland yang hanya perlu memijak ikan ini.

Di kawasan pantai bandar ini, ikan Flounders dapat dilihat di kawasan air yang cetak. Ini kerana ikan ini bergantung kepada ketam-ketam kecil sebagai makanan utamanya. Penduduk hanya perlu memijak ikan ini berpandukan bayang-bayang ikan yang boleh dilihat daripada atas air.

Selain itu, pada hari Sabtu pertama di bulan Ogos setiap tahun, terdapat satu pertandingan menangkap ikan dengan menggunakan teknik memijak ini akan diadakan disini. Peserta yang menangkap ikan yang paling banyak akan diisytiharkan sebagai pemenang.

Pemburu di Cyprus pula menggunakan satu teknik yang boleh dianggap sangat mudah dan tradisional. Merekan akan meletakkan pelekat kuat yang diperolehi daripada buah Plum Syria di kayu.

Kayu yang sudah diletakkan pelekat ini akan diletakkan berhampiran pokok-pokok yang menjadi tempat burung berteduh. Apabila burung-burung ini hinggap di atas kayu ini, mereka akan melekat dan tidak boleh melarikan diri.

Malangnya, teknik ini turut mempunyai keburukannya. Burung-burung yang diancam kepupusan juga sering menjadi mangsa perangkap ini. Banyak organisasi antarabangsa cuba menghalang perkara ini bagi melindungi spesis-spesis burung terancam ini namun usaha ini sukar memandangkan cara memburu seperti ini sudah sebati dengan orang tempatan.


Hotel Paling Tua Yang Berusia 1300 Tahun Ini Masih Beroperasi Hingga Kini

Hotel merupakan satu perniagaan yang menyediakan penginapan berbayar secara jangka pendek. Selain bilik tidur, beberapa kemudahan lain seperti spa, kolam renang, restoran, gimnasium juga turut disediakan bagi membuatkan pengunjung berasa selesa.

Pada zaman dahulu, hotel biasanya hanya dikunjungi oleh golongan bangsawan sahaja. Terdapat banyak hotel-hotel lama yang masih bertahan selepas beratus-ratus tahun ditubuhkan. Salah satu hotel paling tua ini dikatakan tidak pernah berhenti beroperasi sejak ia dibuka. Berikut adalah sejarah dan kisah hotel itu.

Hotel musim panas Nishiyama Onsen Keiunkan di Jepun adalah hotel tertua di dunia dan telah beroperasi sejak tahun 705 Masihi lagi. Apa yang mengagumkan ialah ia tidak pernah berhenti beroperasi selama lebih daripada 1300 tahun.

Menurut JapanVisitor, para pengunjung dinasihatkan agar menyelidik mengenai kebudayaan kolam air panas di Onsen terlebih dahulu. Ia adalah untuk memahami bagaimana spa hotel yang terkenal itu masih beroperasi di tengah kawasan pergunungan di Jepun sehingga hari ini. Lebih menakjubkan ialah, Hotel Nishiyama Onsen Keiunkan ini adalah milik keluarga yang sama selama 52 generasi.

'Onsen' adalah kolam mata air yang dipanaskan oleh batu-batu panas dari dalam perut bumi. Negara Jepun mempunyai ribuan kolam air panas sebegini. Pada masa dahulu, para pahlawan sering datang ke kolam air panas semula jadi ini untuk berehat setelah tamat sesuatu pertempuran. Ia juga bertujuan bagi melahirkan rasa syukur kepada tuhan-tuhan mereka kerana masih hidup dan selamat.

Oleh kerana itu, Onsen mempunyai ikatan yang kuat dengan sejarah dan kepercayaan agama di Jepun. Ini mungkin salah satu sebab mengapa Hotel Nishiyama Onsen Keiunkan masih bertahan. Namun, mengapakah hotel ini tetapi tidak yang lain?

Menurut National Geographic, Hotel Nishiyama Onsen Keiunkan yang merupakan hotel tertua di dunia ini berada pada salah satu laluan purba menuju ke Gunung Fuji, gunung yang menjadi ikon kepada kebudayaan Jepun.

Dalam kepercayaan agama Shinto yang dianuti oleh majoriti rakyat Jepun, Gunung Fuji dianggap sebagai "salah satu kelahiran tuhan ketika bumi dalam keadaan kacau-bilau". Sejak dari dahulu lagi, Gunung Fuji menjadi tempat maharaja Jepun beribadah dan para samurai mengadakan latihan pertempuran.

Para bangsawan Jepun yang kaya akan berkunjung ke Nishiyama Onsen Keiunkan sejak dari tahun 705 Masihi lagi. Hotel itu telah menganjurkan ramai tetamu ternama seperti pahlawan samurai elit dan maharaja. Walaupun bangunan hotel itu telah banyak kali dirobohkan dan dibina semula, lokasi dan pemandangannya tetap sama.

Menurut sejarah, pengasas hotel itu iaitu Fujiwara Mahito adalah anak kepada pembantu peribadi Maharaja Tenji pada kurun ke-7. Maharaja Tanji adalah seorang pahlawan yang hebat dan juga seorang penyair yang terkenal kerana mengenalkan undang-undang dan hukum yang pertama.

Mungkin kerana bantuan maharaja, ia merupakan batu loncatan bagi Fujiwara Mahito membina hotel di salah satu tempat terpencil di Jepun ini. Tidak hairanlah jika hotel ini sering dikunjungi oleh beberapa orang maharaja Jepun sejak ia ditubuhkan.

Kolam air panas di Jepun sememangnya digemari oleh tentera untuk melegakan otot yang sakit selepas latihan dan pertempuran ketenteraan. Ia menjadi tempat tumpuan terutamanya pada waktu malam musim sejuk apabila satu-satunya sumber memanaskan badan adalah unggun api.

Laman web hotel itu mendakwa bahawa mata air panas di situ telah mengalir tanpa gangguan sejak sekian lama dan menjadi kegemaran ramai penduduk bandar, komander tentera dan orang bangsawan sebagai tempat yang berehat yang terpencil di kawasan pergunungan Kai.

Shogun pertama daripada kerajaan Tokugawa iaitu Tokugawa Ieyasu telah melawat hotel ini sebanyak dua kali semasa memerintahan Shogun di Jepun pada tahun 1600 hingga 1868.

Tetamu-tetamu berpengaruh seperti inilah yang memastikan Hotel Nishiyama Onsen Keiunkan terus berkembang menjadi hotel mewah dengan harga yang berpatutan dan bertahan sehingga hari ini.

Hotel itu kini mempunyai empat kolam air panas terbuka dan dua kolam air panas tertutup. Kolam air panas itu kaya dengan sodium, kalsium nitrat dan klorida yang dihasilkan oleh magma di dalam perut bumi. Kerja menaik taraf hotel ini yang terakhir siap pada tahun 1997 tetapi nilai tradisi masih banyak dikekalkan.

Hidangan di hotel ini berdasarkan makanan semula jadi kawasan sekeliling

Tetamu di sini tidur di atas tilam di dalam bilik yang luas kerana kekurangan perabot. Tetamu juga dijamukan dengan "minimalist banquet" bermusim daripada gunung dan sungai. Anda dinasihatkan membuka kasut terlebih dahulu sebelum memasuki bilik tetamu yang disediakan.

Hotel ini tidak menyediakan kemudahan Wi-Fi supaya pengunjung dapat menikmati keindahan alam tanpa gangguan serta mengekalkan keasliannya sebagai sebuah hotel yang klasik. Hotel ini pernah menjadi lokasi beberapa penggambaran filem seperti filem Lost In Translation lakonan Scarlett Johansson.


5 Mitos dan Fakta Tidak Benar Mengenai Anjing

Anjing merupakan haiwan yang jinak dan biasanya menjadi pilihan untuk dijadikan haiwan peliharaan terutamanya bagi mereka yang bukan beragama Islam. Selain comel, sifatnya yang mudah mendengar kata berbanding kucing menjadikannya lebih mudah dibela dan dilatih.

Bagi setiap pemilik anjing, adalah penting bagi mereka melatih dan mendisiplinkan anjing mereka. Selain itu, mereka perlulah memahami setiap perlakuan dan tingkah-laku anjing peliharaan mereka. Kali ini, pihak Iluminasi ingin berkongsi 5 mitos popular yang sebenarnya tidak benar mengenai anjing.

Pendapat yang mengatakan anjing hanya mampu melihat dalam dua warna iaitu hitam dan putih merupakan mitos yang sangat popular. Tidak dapat dipastikan daripada manakah datangnya mitos ini tapi ia berkemungkinan teori awal para saintis sebelum mereka memahami lebih mendalam tentang struktur mata anjing.

Realitinya, anjing boleh melihat dalam pelbagai warna namun tidak seperti manusia. Anjing dikatakan hanya separuh buta warna dimana ia hanya boleh melihat beberapa warna seperti kuning, biru, hijau dan kombinasi warna-warna ini.

Walaupun kuman-kuman yang ada pada mulut anjing secara semulajadinya tidak merbahaya kepada manusia, itu tidak bermaksud mulutnya lebih bersih daripada mulut manusia. Hal ini kerana anda perlu tahu bahawa anjing juga gemar memakan atau menjilat sampah, tanah dan benda-benda yang kotor.

Apabila anjing menjilat anda, bakteria dan kuman daripada benda-benda kotor ini boleh berpindah pula kepada anda. Sekiranya anjing anda gemar menjilat muka anda, pastikan anda membersihkan muka anda dengan air selepas itu.

Mengatakan 1 tahun umur anjing bersamaan dengan 7 tahun manusia sebenarnya tidak ada asasnya kerana seekor anjing sudah mula mampu bersenyawa ketika kurang dari 1 tahun lagi. Banyak anjing yang mampu hidup sehingga 15 tahun dan jika formula ini digunapakai, ini bermaksud ianya mampu hidup selama 105 tahun dalam tahun anjing. Adakah ini sesuatu yang logik?

Walau bagaimanapun, tidak dinafikan anjing secara umumnya membesar lebih pantas daripada manusia pada peringkat awalnya dan mula berkurangan apabila sudah berumur. Baka anjing turut dikatakan mempengaruhi tempoh hayat seekor anjing.

Benar, seekor anjing akan menggerak-gerakkan ekornya ketika sedang gembira.  Menggerak-gerakkan ekor dengan pantas bukan sahaja menunjukkan ianya sedang gembira, tetapi mungkin juga memberi isyarat ianya sedang takut, cemas atau bertindak agresif.

Oleh itu, anda perlu berhati-hati terutamanya dengan anjing liar. Jangan jadikan pergerakan ekornya sebagai salah satu indikator untuk mendekatinya. Lihat juga bahasa tubuh badannya ketika itu sama ada ia dalam keadaan agresif atau selamat untuk didekati.

Kelembapan dan suhu hidung anjing sering dijadikan sebagai indikator untuk menentukan tahap kesihatan seseekor anjing. Namun, ia bukanlah cara yang tepat. Secara semulajadinya, hidung anjing menjadi kering ketika waktu tidur dan akan kembali normal kira-kira 10 minit selepas terjaga daripada tidur.

Kekeringan hidung ini juga mungkin disebabkan pelbagai faktor lain seperti alergi dan dehidrasi. Malah, sesetengah hidung anjing juga akan semakin kering apabila mereka semakin berumur. Walau bagaimanapun, sekiranya anda dapati hidungnya sentiasa kering dan badannya kelihatan tidak sihat, sila bawa berjumpa doktor veterinar dengan kadar segera.

Diharapkan perkongsian ini berguna terutamanya bagi mereka yang memelihara anjing dirumah. Sebagai pemilik anjing, adalah penting untuk anda mendapatkan ilmu yang sahih mengenai anjing agar anda lebih mudah memahami haiwan peliharaan anda.


Kisah Kanak-kanak 8 Tahun yang Menjana RM91 Juta Setahun dengan Bermain Barang Mainan di YouTube

Ryan hanyalah seorang kanak-kanak berumur tujuh tahun yang tidak jauh berbeza daripada rakan-rakan seusianya. Dia suka bermain dengan kereta dan kereta api mainan, ketawa menonton rancangan kartun di saluran Disney dan gemar membina bangunan menggunakan Lego.

Beza Ryan dan kanak-kanak lain adalah - apabila dia bermain, dia hanya bermain di hadapan kamera. Rakaman video Ryan bermain itu pula dimuat naik ke saluran YouTubenya, "Ryan ToysReview" yang mempunyai jutaan peminat dan majoritinya adalah kanak-kanak yang masih di tadika atau bersekolah rendah.

Video-video pendek dan mudah yang dimuat naik ini telah menjadikan Ryan salah seorang influencer dalam talian yang paling popular di dunia. Sejak mula melancarkan saluran YouTubenya pada bulan Mac 2015 sehingga kini, dia telah berjaya ditonton hampir 26 bilion kali dan mempunyai lebih 17.3 juta followers. Malah, Rekod Dunia Guinness juga mengiktiraf kepopularitian Ryan yang telah berjaya mencatat rekod tontonan YouTube paling tinggi.

Bagi Ryan, ini bermakna dia akan sentiasa mempunyai banyak barang mainan yang boleh dimain tanpa henti. Namun, ia juga bermakna yang dia akan sentiasa menjana pendapatan tanpa henti melalui saluran tersebut sehinggakan dia berjaya mengumpul anggaran USD22 juta (RM91 juta) dalam masa 12 bulan sahaja sehingga tarikh 1 Jun 2018.

Dalam satu temu ramah bersama NBC, dia menjelaskan yang sikapnya yang suka menghiburkan dan lucu itu telah berjaya melonjakkan popularitinya sekali gus menjadikan dia seorang jutawan kecil.

Ryan juga menjadi salah seorang pelopor trend aksi unboxing dia mana dia akan membuka bungkusan atau balutan produk seperti mainan, produk teknologi dan pelbagai barangan lain sambil menerangkan serta membuat ulasan tentang ciri-ciri istimewa produk tersebut. Dalam videonya yang paling popular, Ryan membuka sebiji telur mainan gergasi dan teruja melihat mainan daripada karakter animasi "Cars" dan "Paw Patrol."

Hampir 95% wang yang diterima Ryan diperolehi melalui pengiklanan pre-roll iaitu tayangan iklan sebelum video mula dimainkan. Apabila bilangan tontonan meningkat naik di kedua-dua saluran YouTubenya iaitu Ryan ToysReview dan juga Ryan's Family Review, wang pendapatan melalui pengiklanan ini juga akan meningkat secara automatik. Dengan bilangan tontonan yang lebih daripada mana-mana orang, maka, tidak hairanlah dia berjaya menjadi YouTuber dengan bayaran tertinggi bagi tahun 2018.

Baki 5% pendapatan iaitu sebanyak USD1 juta (RM4.14 juta) pula diperolehi melalui kandungan berbayar. Nilai ini adalah jauh lebih rendah berbanding YouTuber lain dengan kandungan yang lebih kurang sama. Ia bukan disebabkan Ryan dan keluarganya terlalu memilih penaja, namun ini mungkin disebabkan saiz demografinya yang sangat kecil.

Walaupun populariti Ryan tidak dapat disangkal, antara salah satu perkara yang membingungkan ramai pihak ialah mengapa kanak-kanak zaman kini tidak begitu minat bermain sendiri tetapi lebih gemar menonton video kanak-kanak lain bermain? Kehidupan kanak-kanak di seluruh dunia hari ini banyak yang 'dijalani' melalui kehidupan Ryan.

Menurut Chas Lacaillade yang merupakan pengasas dan Ketua Pengarah Eksekutif Bottle Rocket Management, video membuka permainan atau hadiah itu seolah-olah menjadi proksi kepada pengalaman seronok membuka sesuatu yang anda terlalu inginkan, lebih-lebih lagi jika barangan itu sukar dimiliki. Jadi, 'mengalaminya' melalui orang lain pun sudah dikira cukup baik.

Bagi generasi terdahulu yang sentiasa bangun awal pagi untuk menonton kartun setiap hujung minggu, ia mungkin kedengaran ganjil. Walau bagaimanapun, kanak-kanak hari ini mengenali YouTube sebagaimana generasi Milennial mengenali VCR. Dilaporkan aplikasi YouTube Kids mempunyai lebih 11 juta pengguna aktif setiap minggu. Ini bermakna ramai kanak-kanak yang sentiasa menantikan video kejutan yang bakal dimuat naik oleh Ryan.

Apabila tidak berada di hadapan kamera, Ryan akan mengambil kesempatan menyempurnakan pelbagai tugasan lain dalam empayar mininya. Selepas menandatangani perjanjian dengan studio hiburan kanak-kanak Pocket.watch tahun lalu, pelbagai tawaran mula menghujani keluarga mereka.

Pada bulan Oktober 2018, satu pengumuman dibuat mengatakan segala kandungan video dari saluran YouTube Ryan akan diperbaharui dan diedarkan melalui Hulu serta Amazon.

Dua bulan sebelum itu, dia telah melancarkan Ryan's World, iaitu koleksi permainan dan pakaian yang dijual secara eksklusif di Walmart. Jenama itu menawarkan pelbagai jenis 'slime' dan plastesin, model figura aksi Ryan, kemeja-T, kereta mainan dan banyak lagi. Sudah pasti, ia banyak dipromosikan melalui video-videonya. Ryan yang memegang jawatan pengarah kreatif menggambarkan keterujaannya melihat wajah sendiri terpampang di setiap cawangan Walmart. Menurut Ryan, ia adalah sesuatu yang sangat cool.

Kedua-dua perjanjian ini tidak memberikan kesan kepada pendapatan Ryan bagi tahun 2018, namun Forbes menjangkakan ia akan menambah nilai jutaan dolar lagi kepada pendapatan Ryan buat tahun-tahun seterusnya.

Disebabkan Ryan adalah seorang kanak-kanak bawah umur, sebanyak 15% daripada pendapatannya disalurkan ke akaun Coogan yang akan dilindungi sehinggalah dia mencapai usia matang. Dilaporkan sejumlah besar wang daripada baki yang dipegang itu digunakan untuk bayaran pihak pengurusan dan kos produksi. Tidak dilupakan juga kos untuk membayar segala harga permainan.

Apakah yang akan terjadi sekiranya tiba-tiba Ryan meningkat dewasa atau tiba-tiba memutuskan untuk menghentikan rakaman dan penyiaran pengembaraannya bermain untuk dunia? Menurut Lacaillade, mungkin pengurus dan ejennya akan berasa kecewa. Akan tetapi bagi Ryan, dia sudahpun memiliki "kekayaan secukupnya untuk 100 kali kehidupan."


Kenapa Pentas Peragaan 'High Fashion' Dipenuhi dengan Pakaian yang Gila-gila?

Pernahkah anda menonton video pertunjukan fesyen antarabangsa dan tertanya-tanya, "Ada orang nak beli ke baju ni?" Mengapakah kebanyakan baju yang dipertontonkan nampak seperti sukar dipakai, tidak selesa dan kelihatan begitu mengarut?

Busana-busana 'pelik' ini sering dihasilkan oleh pereka busana mewah dan kreatif namun jarang dilihat dalam pertunjukan fesyen pakaian harian dan kasual seperti H&M, Zara, Nike dan pelbagai jenama pasaran besar yang lain.

Sudah pasti setiap pereka dan jenama ingin menjual produk untuk mendapatkan keuntungan. Tidak ada mana-mana perniagaan boleh kekal lama jika mereka hanya menghasilkan pakaian yang tidak boleh dipakai, terutama sekali jika mengambil kira bajet dan usaha bagi menganjurkan sebuah pertunjukan fesyen.

Walau bagaimanapun, sebenarnya pakaian-pakaian 'pelik dan mengarut' yang dilihat di atas pentas itu tidak akan dijual di butik mahupun gedung membeli-belah. Jadi, mengapakah pereka dan jenama tersebut sanggup menghabiskan wang dan tenaga untuk menayangkan sesuatu yang tidak menguntungkan?

Kebanyakan pereka fesyen busana mewah ini sebenarnya tidak menganjurkan sendiri acara pertunjukan fesyen kerana kos yang tinggi. Majoriti daripada mereka menggunakan sebaik-baiknya slot yang dibuka pada Minggu Fesyen seperti Minggu Fesyen New York, Minggu Fesyen Paris dan sebagainya.

Pereka fesyen yang mengelolakan sendiri pertunjukan pentas biasanya memperagakan 100% pakaian Prêt-à-Porter iaitu pakaian sedia pakai yang boleh didapati di kedai dan butik. Contoh mudah adalah seperti jenama Calvin Klein, Tom Ford dan Michael Kors. Sesiapa yang menyaksikan pertunjukan fesyen mereka atau membaca artikel laporan berkenaannya boleh mengetahui koleksi bagaimanakah yang bakal dijual di kedai dan mereka boleh memilih terus apa yang ingin dibeli.

Pertunjukan fesyen jenama di 'peringkat' ini mudah dicari, jarang sekali direka terlalu gila-gila dan fesyen yang ditawarkan bersesuaian dengan sasaran pensegmenan pasaran yang lebih besar. Namun, ia berbeza dengan pereka 'high fashion' yang biasanya hanya mengadakan pertunjukan fesyen melalui keempat-empat Minggu Fesyen berprestij yang diadakan di Paris, Milan, London dan New York.

Setiap pereka mungkin mempunyai sebab tersendiri dalam menghasilkan sesuatu koleksi namun terdapat dua sebab utama yang menjadi punca kewujudan pakaian yang seolah-olah datang dari planet makhluk asing ini.

Bagi seorang pereka, fesyen bukanlah sekadar memakai baju untuk kelihatan cantik. Ia sebenarnya adalah salah satu cabang seni. Ramai pereka fesyen kreatif ingin membina 'seni arca' yang tersendiri melalui fesyen. Jadi, jalan terbaik untuk mempamerkan kreativiti dan hasil tangan mereka hanyalah melalui pertunjukan fesyen.

Analogi mudah adalah ibarat barangan seni yang dipamerkan di muzium atau galeri seni. Selain lukisan, kebanyakan bahan pameran ini bukanlah boleh dijual beli atau diletakkan sebagai hiasan di ruang tamu rumah seseorang. Ada yang bersaiz terlalu besar, ada yang terlalu rapuh dan ada juga yang terlalu tinggi nilainya. Begitu jugalah dengan pakaian 'berseni' pereka-pereka ini.

Hasil rekaan Rei Kawakubo ini diinspirasikan daripada arca Greek yang paling terkenal

Rekaan di atas, umpamanya, yang diambil daripada koleksi musim luruh/sejuk Comme Des Garçons 2017 merupakan satu contoh yang baik. Hasil ciptaan pereka Rei Kawakubo ini bukan bertujuan untuk memperlihatkan sehelai pakaian yang serba ringkas. Rekaan ini adalah sebuah seni arca yang menggunakan tubuh model sebagai salah satu material dan bukan sekadar gaun pelik yang tidak mempunyai ruang lengan. Ia sebenarnya merupakan versi moden "Venus de Milo" (Aphrodite of Milos) iaitu salah satu seni arca Greek yang paling terkenal. Rekaan Kawakubo menjadi suatu interpretasi dan parodi arca tersebut yang dizahirkan dalam bentuk seorang wanita.

Dalam erti kata lain, sebuah pertunjukan fesyen yang mempamerkan pakaian unik dan pelik ini seharusnya cuba dilihat dari perspektif yang berbeza. Inilah yang dikatakan 'avant garde' dalam berfesyen.

Sebab kedua yang agak kurang jelas namun paling mustahak ialah pakaian-pakaian ini bukan direka untuk dijual secara individu. Ia hanya memberikan orang awam 'rasa', tema, mood, suasana dan latar belakang artistik koleksi yang bakal dijual. Disebabkan itulah ia digelar sebuah "pertunjukan" dan bukan hanya produk biasa yang dipasang pada boneka pakaian di pusat membeli-belah.

Analogi bagi "pertunjukan" ini adalah sama seperti sebuah persembahan tarian yang diteliti segala perinciannya seperti lokasi, muzik serta dekorasi. Pakaian yang dikenakan adalah ibarat kostum penari. Para hadirin perlu menterjemah setiap gerakan dan kostum untuk memahami jalan cerita di sebalik persembahan.

Koleksi yang dipertontonkan semasa pertunjukan fesyen hanya menjadi 'papan mood' yang menerangkan tentang fabrik, teknik dan material produk akhir yang bakal dijual di butik. Kebanyakan pakaian yang dilihat aneh itu akan diubah menjadi sesuatu yang lebih sesuai dipakai.

Selain itu, fesyen berlebih-lebihan yang ditonjolkan di atas pentas itu menggambarkan inspirasi sebenar pereka di sebalik koleksi rekaannya.

Selepas pertunjukan, sekiranya sambutan orang awam menggalakkan, para pereka boleh menggunakan idea tersebut untuk dijadikan koleksi pada masa akan datang. Ia juga akan digunakan sebagai sumber inspirasi bagi para artis dan pereka dari jenama lain serta menentukan asas rekaan bagi trend pakaian kasual sehingga lima tahun berikutnya.

Paling utama sekali, sebuah pertunjukan fesyen merupakan laluan terbaik untuk mendapatkan liputan meluas daripada wartawan atau untuk meningkatkan kesedaran tentang sesuatu jenama.

Jadi, memperagakan pakaian-pakaian melampau ini dilihat sebagai cara yang sangat sempurna untuk membina imej tersendiri dan menjadikan jenama itu popular serta dikenali ramai.


Sparta Vs. Athens - Perang yang Berlanjutan Selama 2500 Tahun

Apabila berlangsungnya pertemuan antara Amerika Syarikat dengan Korea Utara berlaku baru-baru ini, ramai orang yang berbincang sama ada ia akan mengakhiri Perang Korea yang bermula pada tahun 1950 hingga 1953.

Walaupun permusuhan itu telah berakhir sejak 65 tahun yang lalu tetapi tidak ada sebarang perjanjian perdamaian yang ditandatangani. Malah, beberapa kejadian keganasan telah berlaku antara Korea Utara dan musuhnya iaitu Amerika Syarikat dan Korea Selatan.

Ia adalah sesuatu yang tidak diingini ramai terutamanya pada zaman moden ini di mana Perang Dunia telah lama berakhir. Namun, tahukah anda bahawa terdapat perang saudara yang berlangsung dan tidak pernah berakhir "secara rasmi" selama 2500 tahun?

Peperangan saudara yang dimaksudkan itu ialah Peperangan Peloponnesia yang berlaku pada tahun 431 hingga 404 SM antara dua negeri Greek iaitu Athens dan Sparta. Ia merupakan zaman yang sangat penting dalam sejarah dunia.

Peperangan Peloponnesia ini telah dilancarkan antara Liga Delian yang diketuai oleh Athens terhadap Liga Peloponnesia yang diketuai oleh Sparta. Ahli sejarah telah membahagikan perang ini dalam tiga fasa iaitu:

Athens yang merupakan negara semi-demokratik ini telah meminjamkan begitu banyak idea-idea kepada Rom dan tamadun barat moden secara keseluruhan. Manakala Sparta pula adalah negeri ketenteraan profesional yang tidak ada tolok bandingnya di medan perang pada masa itu. Mereka telah berperang untuk mengawal Greece dan Basin Mediterranean Timur.

Apabila perperangan besar ini tamat, "Zaman Emas" Athens juga telah berakhir. Begitu juga dengan kawalan Sparta terhadap semenanjung Greek dan persekitarannya. Ia juga berakhir tidak lama selepas itu.

Ketika Peperangan Peloponnesia itu sedang berlangsung, Athens telah dilanda oleh wabak disebabkan oleh pengepungan yang dilakukan oleh tentera Sparta. Kota Athenia yang indah itu dicemari oleh penyakit, kebuluran dan kemarau yang teruk. Penduduk Athens melompat kegembiraan apabila pemimpin kedua-dua negeri itu bersetuju untuk mengakhiri perang.

Thucydides yang terkenal kerana menulis mengenai Peperangan Peloponnesia memberitahu bahawa duta Sparta telah memberikan syarat penyerahan kepada duta Athens. Pada keesokan harinya, duta-duta Athens telah membentangkan syarat-syarat yang ditawarkan oleh Lacedaemonia (Sparta) untuk berdamai di hadapan Dewan Undangan.

Theramenes menjadi wakil bagi duta-duta itu menggesa agar pemerintahan Athens mematuhi tawaran Sparta dan meruntuhkan tembok mereka bagi mengakhiri kebuluran dan kematian akibat wabak.

Walaupun ada ahli Dewan Undangan yang tidak bersetuju dengan Theramenes, jumlah yang jauh lebih besar menyokongnya. Mereka akhirnya bersetuju untuk berdamai. Namun, tiada perjanjian rasmi yang ditandatangani atau rekod mengenainya yang pernah dijumpai.

Golongan bangsawan Athens telah mengundi untuk mengakhiri perang yang berlangsung selama 27 tahun itu. Akibat peperangan itu, kedua-dua negara telah hancur dan tidak pernah sama seperti sebelumnya lagi.

Zaman kemuncak tamadun manusia telah berakhir di Athens. Kekuatan ketenteraan Sparta berada pada kemuncak tetapi tidak lama selepas itu mula menurun. Manakala di kawasan pergunungan utara Greece, satu kuasa baru telah muncul. Kuasa baru yang dimaksudkan ini ialah Macedonia.

Di bawah raja-raja Archelaus, Amyntas III dan anaknya Philip II, Macedonia perlahan-lahan menjadi kerajaan yang paling berkuasa di Mediterania dan salah satu paling berkuasa di dunia.

Di bawah pemerintahan anak kepada Philip iaitu Alexander III, Macedonia buat seketika waktu telah menjadi empayar paling berkuasa di Eropah dan Timur tengah. Perkara ini sedikit sebanyak dibantu oleh kekalahan Athens dan ketenteraan Sparta yang semakin lemah semasa Peperangan Peloponnesia.

Pada tahun 1996, kedua-dua Datuk Bandar Athens dan Sparta telah memutuskan bahawa peperangan yang telah berlaku selama 2,500 antara mereka harus berakhir. Masyarakat Yunani di Greece dan masyarakat Yunani di Diaspora memberitahu bahawa terdapat banyak perbezaan antars penduduk Athens dan Sparta sehingga hari ini.

Perkara seperti ini berlaku dan akan terus menjadi persaingan yang tidak jelas dalam membanding-bandingkan warisan sejarah mereka. Akhirnya, Athens dan Sperta telah bersetuju untuk menamatkan perang paling lama di dunia ini secara rasmi.

Pada 12 Mac 1996, jurucakap Athens iaitu Vassilias Tayagas mengumumkan bahawa "Tahun ini menandakan berakhirnya Perang Peloponnesia yang berlangsung selama 25 abad. Perjanjian damai yang simbolik ini adalah cara untuk kami memperingati bagaimana penghujung persengketaan ini".


5 Saintis Yang Menyelamatkan Jutaan Nyawa Manusia Dengan Hasil Ciptaan Mereka

Peranan dunia sains terhadap kehidupan manusia memang tidak boleh dinafikan. Contohnya, penciptaan telefon pintar, kereta dan pelbagai penemuan baru telah memudahkan kehidupan manusia.

Sebagai saintis, pastinya sesuatu yang membanggakan apabila dapat mencipta sesuatu yang baru dan dapat dimanfaatkan oleh manusia. Namun, ianya mungkin lebih bermakna sekiranya ciptaan atau penemuan mereka dapat menyelamatkan jutaan nyawa manusia.

Kali ini, pihak Iluminasi ingin berkongsi senarai 5 orang saintis yang telah berjasa besar menyelamatkan jutaan nyawa manusia. Walaupun rata-rata kebanyakan daripada kita mungkin tidak pernah mendengar kisah-kisah mengenai para saintis ini, jasa mereka terhadap manusia memang tidak dapat dinafikan.

Mendapat jolokan "Bapa Imunologi", Edward Jenner merupakan seorang saintis British dan doktor yang hidup pada abad ke 18. Namanya juga dikreditkan sebagai pencipta vaksin yang pertama untuk imunisasi terhadap penyakit smallpox, penyakit berjangkit yang ketika itu sudah membunuh jutaan nyawa manusia.

Penciptaan vaksin smallpox beliau adalah dengan konsep memberikan suntikan virus cowpox pada manusia. Virus ini kemudiannya akan membina imunisasi manusia terhadap virus smallpox yang lebih hebat dan boleh membunuh. Vaksin smallpox yang diciptanya pada tahun 1796 merupakan vaksin pertama di dunia dan memberi inspirasi kepada lebih banyak vaksin yang wujud sehingga ke hari ini.

Pada tahun 1950-an, penyakit Polio telah menyerang dan mengorbankan banyak nyawa manusia. Namun, wabak ini mula berkurangan apabila Jonas Salk, seorang ahli virologis dan penyelidik perubatan telah berjaya mencipta vaksin untuk melawan penyakit ini.

Bukan itu sahaja, beliau juga aktif berkempen bagi mewajibkan pengambilan vaksin untuk setiap rakyat Amerika Syarikat. Dalam satu wawancara beliau pernah ditanya mengenai pemilikan paten untuk vaksin ini, dengan tenang beliau menjawab "Tiada paten. Adakah anda boleh mempatenkan matahari? Anggap sahaja penemuan ini manfaat untuk semua manusia".

Sir Ronald Ross merupakan seorang doktor British dan merupakan dan merupakan penerima Anugerah Nobel pertama yang berasal dari Britain. Beliau terkenal dengan penemuannya mengenai penyakit malaria yang dibawa oleh nyamuk. Beliau berjaya menemui satu bahagian pada nyamuk yang membawa parasit malaria yang kemudiannya disebarkan pula kepada manusia.

Selain itu, beliau juga telah membuat penemuan beberapa spesis nyamuk dan mengenalpasti tempat pembiakan nyamuk yang membantu lebih ramai saintis yang terkemudiannya untuk memahami lebih mendalam mengenai malaria dan cara-cara untuk membendung penyakit membunuh ini daripada tersebar.

Sir Alexander Fleming merupakan seorang ahli farmakologi, ahli biologi dan pakar botani  dari Scotland. Beliau terkenal kerana penemuannya mengenai antibiotik benzylpenicillin (Penicillin) dari acuan Penicillium notatum dan enzim lisosom. Antibiotik penicilin ini telah membantu menyembuhkan pelbagai penyakit seperti demam, radang paru-paru, difteria dan banyak lagi.

Lebih menarik, penemuan mengenai antibiotik pertama dunia ini adalah secara tidak sengaja di makmal tempatnya bekerja. Artikel mengenai peristiwa ini pernah kami tulis satu ketika dahulu, sila rujuk artikel Kisah Penemuan Secara Tidak Sengaja Antibiotik Penicilin Yang Mengubah Dunia Perubatan.

4 saintis di atas telah menyelamatkan jutaan nyawa manusia dalam bidang perubatan. Namun, jasa Alan Turing pula adalah peranannya adalah dalam Perang Dunia Kedua. Alan Turing merupakan seorang ahli matematik dan kriptografi yang berjaya memecahkan kod Enigma yang digunakan oleh pihak Nazi untuk menghantar arahan atau pesanan sesama mereka.

Kod Enigma adalah kod rahsia pihak Nazi untuk menghantar informasi sulit strategi ketenteraan mereka. Bagi memecahkan rahsia kod ini, beliau telah mencipta sebuah mesin khas dikenali sebagai "Bombe", sekaligus membantu pasukan Pihak Perikakatan memintas arahan pasukan Nazi dan menggagalkan strategi serangan mereka.

Dalam erti kata lain, ciptaan Alan Turin ini berjaya memendekkan tempoh Perang Dunia Kedua dan menghindarkan lebih banyak manusia daripada dibunuh dengan kejam oleh pihak Nazi.


Ini Bagaimana Kerajaan Jepun Menghapuskan Budaya "Suami Tidak Mesra Keluarga" - Projek Ikumen

Jika anda pernah membaca akhbar, majalah fesyen atau komik dari Jepun, anda mungkin mengetahui tentang kemunculan superhero terbaru di sana.

Superhero Jepun ini tersenyum manis dan kelihatan begitu tampan sambil bermain lawan pedang semasa sedang bersarapan pagi atau berbasikal di taman permainan. Malah, kedua-dua pasangan ayah dan anak sering dilihat mengenakan pakaian sedondon.

Superhero ini juga mudah bersimpati, sangat memahami dan gembira melakukan tugas-tugas harian di rumah seperti memasak dan mengemas.

Superhero ini dipanggil "ikumen" iaitu gabungan perkataan "ikuji" (mengasuh anak) dan "ikemen" (lelaki tegap dan tampan). Ia sangat berbeza dengan stereotaip yang wujud sekian lama yang menggambarkan seorang bapa sebagai gila kerja dan terasing daripada keluarga.

Istilah ikumen ini pertama kali digunakan oleh seorang jurujual iklan sejak awal milenium kedua. Pada tahun 2010, Menteri Kesihatan, Buruh dan Kebajikan Jepun telah melancarkan Projek Ikumen Kebangsaan bagi mempromosikan idea tersebut sebagai salah satu kaedah untuk menggalakkan penglibatan bapa secara langsung dalam kehidupan berkeluarga.

Idea tersebut kemudian diterima dengan baik oleh majoriti warga Jepun. Hari ini, ikumen boleh dilihat semakin menular dalam budaya popular Jepun. Walau bagaimanapun, adakah trend ini benar-benar menunjukkan kemajuan ketara dalam kesamaan jantina atau ia hanya sekadar gambaran superfisial bagi menyembunyikan tanggungjawab berat yang digalas para wanita dalam keluarga?

Sebelum ini, peranan seorang bapa di Jepun adalah sebagai pencari nafkah utama dalam keluarga. Bapa-bapa yang bekerja makan gaji ini mengabdikan kehidupan mereka kepada majikan.

Mereka sanggup bekerja lebih masa setiap hari semata-mata untuk memanjat tangga korporat selain memberikan jaminan kewangan kepada keluarga. Komitmen yang tidak berbelah bahagi ini menggambarkan 'kelelakian' seorang bapa yang paling agung.

Jepun bukanlah satu-satunya negara yang mempunyai pandangan sedemikian. Malah, pada tahun 1980-an, secara puratanya seorang lelaki meluangkan masa tidak sampai 40 minit pun setiap hari untuk berinteraksi bersama anak-anak. Itu pun hanya diluangkan bersama di meja makan.

Menurut satu kajian pemerhatian, ada sesetengah lelaki yang tidak tahu membancuh sendiri air teh atau mencari pakaian sendiri tanpa bantuan isteri. Apabila berinteraksi dengan anak-anak pula, mereka banyak memencilkan diri dan kerap memberi perintah agar menghormati atau mentakuti si bapa.

Fakta ini jelas dapat dilihat dalam pepatah Jepun, "jishin, kaminari, kaji, oyaji" yang bermakna "gempa bumi, petir, api, ayah."

Sikap seumpama ini sebenarnya mempunyai pelbagai implikasi yang serius. Ia membuatkan golongan wanita mengalami kesukaran untuk kekal berkerjaya selepas melahirkan anak. Hal ini menyebabkan ramai wanita muda berasa tidak begitu berminat dengan konsep perkahwinan dan lebih rela menjadi bujang atau hanya berkahwin apabila usia sudah agak lanjut.

Disebabkan itulah kadar kelahiran di Jepun mengalami penurunan. Selain itu, tahun 80-an juga menyaksikan peningkatan bilangan kes bunuh diri di kalangan kanak-kanak dan ia banyak dikaitkan dengan kekurangan sokongan si ayah dalam kehidupan anak-anak.

Walaupun begitu, perubahan yang berlaku agak perlahan. Pada tahun 2002 misalnya, hanya 0.33% lelaki yang layak mengambil cuti paterniti selepas anak dilahirkan. Satu tinjauan pada tahun 2008 pula melaporkan satu pertiga golongan lelaki sebenarnya lebih suka jika mereka dapat meluangkan masa bersama anak-anak namun mereka risau jika majikan tidak meluluskan cuti.

Disebabkan itulah kerajaan Jepun memulakan inisiatif Projek Ikumen untuk membetulkan keadaan ini dengan memulakan satu gerakan masyarakat di mana lelaki diberikan peluang untuk melibatkan diri dalam hal penjagaan anak secara lebih proaktif.

Pihak kerajaan menganjurkan simposium dan bengkel serta mengedarkan 'Buku Panduan Keseimbangan Budaya Kerja' untuk membantu para bapa mengimbangi antara kerja di pejabat serta kehidupan berkeluarga di rumah.

Tidak seperti kempen-kempen sebelumnya yang dijalankan untuk meningkatkan penglibatan bapa, Projek Ikumen menggambarkan seorang bapa sebagai hero dengan memberi penekanan kepada sifat maskulin dan tarikan seksualnya.

Salah satu poster kempen projek ini memaparkan aksi seorang lelaki mengoyakkan sut dan kemeja seperti Superman yang mendedahkan logo projek serta slogan "Kekuatan Ikumen untuk masyarakat" di bahagian dalam.

Ini memberikan implikasi bahawa 'hero-hero' ini bukan sahaja melindungi keluarga sendiri, malah mereka juga membantu menyelamatkan negara dengan membentuk generasi baru golongan pekerja.

Disebabkan ia mempunyai konotasi dengan jejaka seksi ikemen, penggunaan istilah ikumen itu sendiri diterima baik oleh masyarakat.

Kini, majalah seperti Father's Quarterly (FQ) Jepun mengiklankan pakaian sedondon antara anak dan ayah serta menjalankan sesi penggambaran keluarga untuk dipaparkan bersama artikel temu ramah dengan selebriti. Bahkan pertandingan "Mr. Ikumen" juga menjadi antara acara tahunan yang dinantikan. Lelaki ikumen yang sensitif dari segi emosi sering diambil menjadi pelakon utama dalam drama TV bersiri.

Selain itu ada juga siri manga "Ikumen!" yang meneroka kehidupan seorang suami suri rumah berusia 21 tahun bernama Midorikawa Hiroya yang membesarkan anak perempuannya sementara isterinya keluar bekerja.

Berbeza dengan pekerja makan gaji tradisional, Hiroya mendapati rasa kepuasan dalam dirinya semakin dipupuk melalui hubungan akrab bersama anak kesayangan. Sementara itu, statusnya sebagai seorang ikumen telah melindungi dirinya daripada dipandang serong oleh masyarakat yang mementingkan lelaki berkerjaya.

Jika dilihat dari segi pemasaran, kempen Projek Ikumen sudahpun dilihat sebagai satu pencapaian memberangsangkan kerana berjaya mencetuskan banyak perbincangan penting tentang status seorang bapa.

Walau bagaimanapun, ia juga banyak menerima kritikan terutamanya daripada golongan feminis yang mendakwa kempen mengangkat ikumen sebagai hero ini adalah sesuatu yang tidak adil. Menurut kumpulan ini, walaupun mereka sukakan perubahan positif yang berlaku pada golongan bapa, mereka juga tertanya-tanya mengapakah usaha para ibu dalam hubungan kekeluargaan selama ini tidak menerima penghargaan yang serupa.

Menurut Hannah Vassallo, penulis buku "Cool Japanese Men" yang diterbitkan oleh Cambridge University, ramai orang terlalu cepat melatah dan hanya melihat kepada sebelah pihak sahaja. Projek ini bukanlah bertujuan untuk merendahkan martabat kaum wanita dengan hanya memuja para bapa.

Ada juga bapa yang tidak malu mengaku diri mereka ikumen walaupun hanya melakukan sedikit sahaja kerja rumah. Malah, buku panduan projek yang rasmi juga masih menekankan peranan utama ibu dalam hal penjagaan anak-anak.

Sementara itu, terdapat juga golongan lelaki yang mengadu tentang 'penyakit ikumen' iaitu terlalu keletihan kerana ingin memuaskan hati semua pihak di pejabat dan juga di rumah.

Ramai golongan lelaki berpandangan progresif tentang projek ikumen ini, namun mereka masih berasa takut-takut untuk meluangkan lebih banyak masa di rumah kerana dikhuatiri majikan yang berfikiran tradisional tidak memahami polisi baru lalu menghukum pekerja lelaki yang ingin menjadi ikumen.

Apa-apapun, Projek Ikumen telahpun menunjukkan beberapa perubahan positif sejak ia mula diperkenalkan. Misalnya, walaupun kadar pengambilan cuti paterniti masih rendah iaitu sekitar 7% pada tahun 2017, ia jelas telah meningkat dengan ketara berbanding hanya 1.9% pada tahun 2012.

Selain itu, hanya 45% warga Jepun yang masih menyokong idea bahawa "lelaki perlu bekerja dan wanita harus tinggal di rumah." Statistik ini telah mengalami penurunan sebanyak 15% sejak tahun 1992 di mana lebih 60% orang yang menyokong norma jantina tradisional.

Bapa-bapa di kawasan bandar Jepun juga kini lebih mudah dilihat meluangkan masa bersama anak-anak terutama sekali ketika hujung minggu. Walaupun perubahan tingkah laku akan mengambil masa yang perlahan dan mereka masih jauh lagi daripada menjadi seorang superhero seperti yang ditonjolkan melalui imej kempen ikumen, rata-rata golongan lelaki gembira kerana dapat bersama-sama menggalas tanggungjawab membesarkan anak bersama isteri tercinta.

Ada yang berkongsi pelbagai tips di Facebook dan ramai yang mula menghadirkan diri ke mesyuarat PIBG di sekolah.

Menurut Vassallo, perubahan-perubahan kecil ini menandakan golongan bapa di Jepun mula mencari jalan ke arah perhubungan yang sihat dan ingin lebih mengimbangi masa antara komitmen kerja dan keluarga.


Keret House: Rumah Paling Sempit Di Dunia

Memiliki rumah sendiri mungkin merupakan impian bagi setiap insan. Walau bagaimanapun, kos harga rumah yang melambung tinggi menyukarkan ramai rakyat Malaysia untuk memiliki rumah, hatta rumah kos rendah sekalipun.

Secara purata, bekas lepasan ijazah di Malaysia rata-ratanya hanya mampu membeli kos rendah sahaja. Bagi yang baru berkeluarga, rumah kos rendah ini sebenarnya sudah cukup selasa. Namun, bagi yang sudah memiliki ramai anak, mereka pastinya perlu mencari rumah lain yang lebih besar dan seleas.

Kos sara hidup yang tinggi sememangnya berkait rapat dengan kualiti tempat tinggal seseorang. Di bandar-bandar besar seperti Hong Kong misalnya, rakyat yang mempunyai gaji kecil atau "miskin bandar" terpaksa hidup di rumah yang sangat sempit.

Lagi menyedihkan, ada yang terpaksa tinggal di dalam sangkar kerana tidak mampu menyewa rumah yang lebih selesa. Perkara ini ada kami tulis dalam artikel Masalah Perumahan di Hong Kong: Manusia Tinggal di Dalam Sangkar. Namun, pernahkah anda dengar mengenai Keret House yang turut dikenali sebagai rumah tersempit di dunia?

Walaupun diiktiraf sebagai rumah tersempit di dunia, Keret House bukanlah dicipta sebagai tempat penginapan jangka masa panjang sebaliknya hanya dianggap sebagai sebuah hasil seni yang sangat unik.

Idea mengenai pembinaan rumah ini pertama kali dipertontonkan kepada orang ramai ketika festival WolaArt pada tahun 2009. 3 tahun kemudian, iaitu pada tahun 2012 rumah ini akhirnya siap dibina di Warsaw, Poland.

Keret House merupakan idea unik daripada seorang arkitek Polish, Jakub Szczesny dan setelah pembinaannya menjadi realiti, rumah ini berjaya menarik perhatian ramai pihak daripada seluruh dunia untuk datang sendiri ke Warsaw bagi melihat sendiri konsep rumah yang unik ini.

Rumah ini dibina di ruang kecil antara dua bangunan sedia ada yang terletak di Chlodna 22 Street dan Zelazna 74 Street. Dari segi ukuran pula, kawasan rumah ini dibina atas lot tanah yang mempunyai keluasan antara 92 sm dan 152 sm. Setelah siap, kelebaran rumah ini hanya antara 72 sm dan 122 sm sahaja.

Pada asalnya, Jakub Szczesny ingin menghasilkan rumah unik ini sebagai memorial bagi mengingati kematian ahli keluarganya yang terbunuh dalam peristiwa Holocaust. Hasil binaan ini hanya dianggap sebagai sebuah seni memandangkan ianya tidak mengikut piawaian pembinaan rumah di Poland.

Sementara itu, nama "Keret" ini diberi sempena mengambil nama Etgar Keret, seorang pembikin filem dan penulis daripada Israel yang secara spontannya meminta kebenaran daripadanya untuk menjadi penghuni pertama yang tinggal di rumah ini.

Setelah kedua-duanya bersetuju dengan beberapa syarat yang ditetapkan, Etgar Keret telah mendiami rumah ini selama beberapa minggu sebelum ianya dibuka kepada umum terutamanya penulis daripada seluruh dunia untuk bermalam di rumah ini.

Walaupun dibina sebagai bahan pameran kesenian, Keret House ini boleh berfungsi sebagai rumah sebenar yang boleh diduduki. Dengan keluasan yang begitu sempit ini, rumah ini turut mempunyai sebuah bilik tidur, tandas, dapur dan juga peti sejuk.

Rumah ini mempunyai 3 tingkat keseluruhannya yang disambung menggunakan tangga yang boleh diubah kedudukannya. Lukisan di bawah merupakan rekabentuk penuh rumah unik ini.

Binaan rumah ini sememangnya sangat unik. Ianya turut memaparkan bagaimana manusia mampu memanfaatkan tanah yang sempit menggunakan kreativiti mereka untuk mencipta sebuah rumah yang mampu didiami dan lengkap dengan pelbagai kemudahan.